qundao/data-zh-poetry huggingface dataset:
鹅湖先生以閒居二绝见寄次韵奉答·其一
作者：邵宝
朝代：明

黄阁归来鬓未华，一缄今与故人誇。叫岩东下江如练，犹忆维舟傍荻花。
鹅湖先生以閒居二绝见寄次韵奉答·其二
作者：邵宝
朝代：明

经纶收却不论功，楼阁新成碧倚空。读罢黄庭时策杖，还从野老赋鱼虫。
鹤饥
作者：邵宝
朝代：明

鹤饥不啄溷，长鸣振林柯。主人自谋道，粟贵如尔何。野老馈麰麦，升斗云已多。呼鹤就庭沼，饮之以清波。汝寿未易量，无为叹蹉跎。
鹿洞
作者：邵宝
朝代：明

山人与鹿游，乃以鹿名洞。洞草春复春，人与物情共。呦呦诗有之，作者非好弄。偶名亦佳哉，千古兴弦诵。
麻姑山次万长史韵二首
作者：邵宝
朝代：明

亭依青嶂曲，路出绿萝间。泉听云中佩，峰看雾里鬟。风烟初旷远，花鸟各幽閒。落尽西林日，游人始拟还。景与情俱胜，人归酒未阑。舆分秋籁爽，桥倚晚淙寒。石鼎诗中纪，兰亭画里看。好山游欲遍，东望眼初宽。
麻姑山次万长史韵二首·其一
作者：邵宝
朝代：明

亭依青嶂曲，路出绿萝间。泉听云中佩，峰看雾里鬟。风烟初旷远，花鸟各幽閒。落尽西林日，游人始拟还。
麻姑山次万长史韵二首·其二
作者：邵宝
朝代：明

景与情俱胜，人归酒未阑。舆分秋籁爽，桥倚晚淙寒。石鼎诗中纪，兰亭画里看。好山游欲遍，东望眼初宽。
鼌错墓
作者：邵宝
朝代：明

鼌公颍川产，墓在城东隅。顾兹一抔土，尔来千载馀。中更几兵戈，不与荒城俱。公计不庇身，朝议夕就诛。我昔读公传，亦尝笑其愚。岂有身后谋，犹能庇邱墟。大愚见深忠，耿耿固不渝。而况公论在，信史有特书。自今重封植，永久期无虞。
齐安晚泊时荣藩初之国偕二司迎之
作者：邵宝
朝代：明

漫向东坡问雪堂，雪残寒日正荒荒。地名自是因人重，客思那胜为国忙。万古江流从禹贡，一时风力有周郎。召南曾赋甘棠树，谁遣春阴遍楚乡。
龙兴寺述事
作者：邵宝
朝代：明

佛殿庄严似法宫，圣恩偏注此山中。南朝寺在俱凡界，西竺僧来自祖风。画栋本连陵树碧，绮疏曾映苑花红。题名幸与司徒后，怪得行旌懒向东。
龚守诚为山于水北庄诗以讯之用玉林韵
作者：邵宝
朝代：明

却对真山作假山，白云来往隔松关。屐从一径委蛇处，亭在双峰掩映间。地僻有人能散逸，时清何物不幽閒。二泉精舍长邻近，日见林翁杖屦还。
贺新凉·雁声
作者：邵嶙
朝代：明

睡觉秋窗罅，正闲阶、商飙萧飒，明蟾低亚。嘹唳数声天际响，直透茆檐竹瓦。这凄怨、凭谁堪话。辛苦塞垣千万里，又明星、几点湘烟挂。稻粱好，究须怕。娟娟凉露横空洒。好似听、哀弦密拍，楚歌悲咤。难比闲鸥和野鹜，随意鲈乡蟹舍。任沙觜、沿缘上下。今夜重帏寒信紧，又豆棚、络纬萧萧者。铜仙泪，泫然泻。
吴瞻事官舍对月
作者：邵廷杰
朝代：明
体裁：七言律诗

凤阙晴分璧月光，宫花轻度酒杯香。风惊竹树秋偏早，漏入笙歌夜转长。破镜莫教隔茂苑，蛾眉无那妒昭阳。不知沦落今何夕，作赋空惭疑谢庄。
大宗伯万公过访
作者：邵廷杰
朝代：明
体裁：五言律诗

白首抽簪暇，青山结社期。闲云随逸驾，芳杜入新词。看竹过三径，投林借一枝。清言劳慰藉，转觉隐相宜。
涵虚上人见访
作者：邵廷杰
朝代：明
体裁：五言律诗

茅斋临涧壑，水竹有余清。不见轮蹄迹，时闻杖锡声。云开千嶂晓，秋入五湖晴。寂寞谁相问，频过见尔情。
访王百谷不遇
作者：邵廷杰
朝代：明
体裁：七言律诗

远向吴门问草堂，美人何处独搴芳。高斋明月留僧偈，野水春风动客航。病后却看抛药里，诗成时复满奚囊。夕阳回首江潭上，烟霭苍苍别思长。
夜度清远峡
作者：邵德生
朝代：明
体裁：五言绝句

枕上不见山，但闻水声驶。自非山百寻，水急那如此。
枫亭
作者：邵德生
朝代：明
体裁：五言绝句

草树随方别，枫亭故有枫。故乡乌臼树，霜色更深红。
感兴二首
作者：邵思文
朝代：明

闻说昭王未筑台，此生空抱济时才。青衫外史江南老，白发中官海上来。自信文章追董贾，可能游侠效邹枚。春风处处堪肠断，莫上层楼看劫灰。凤凰山下野花开，又见东风燕子来。主将深宫营玉垒，千官行乐载金罍。裂麻解使阳城哭，作赋徒令庾信哀。多少高人隐屠钓，尚推门第不论才。
感兴二首·其一
作者：邵思文
朝代：明
体裁：七言律诗

闻说昭王未筑台，此生空抱济时才。青衫外史江南老，白发中官海上来。自信文章追董贾，可能游侠效邹枚。春风处处堪肠断，莫上层楼看劫灰。
感兴二首·其二
作者：邵思文
朝代：明
体裁：七言律诗

凤凰山下野花开，又见东风燕子来。主将深宫营玉垒，千官行乐载金罍。裂麻解使阳城哭，作赋徒令庾信哀。多少高人隐屠钓，尚推门第不论才。
浙江亭
作者：邵思文
朝代：明
体裁：五言律诗

极目钱塘上，千峰列画屏。雨晴江树碧，潮落海门青。对景悲王导，移家忆管宁。临风一惆怅，沽酒慰飘零。
白塔寺感怀
作者：邵思文
朝代：明
体裁：七言律诗

浮屠千仞独崔嵬，宫殿巍巍尽劫灰。玉树已消龙虎气，青山长绕凤凰台。城头战鼓连云起，沙觜残潮带月回。万里英魂归未得，不思泥马渡江来。
黄墅晴霞
作者：邵承
朝代：明

黄家池馆日色暮，晚晴倒影江之滨。恍疑天孙织云锦，烂成一幅横秋旻。我独凭栏重回首，好风吹散初酣酒。遥看孤鹜与齐飞，渔人晒网归来后。
平山暮雨
作者：邵敏
朝代：明
体裁：五言绝句

征途薄黄昏，凄凄雨不歇。扶杖渡山桥，两岸芦萧瑟。
纪恩作
作者：邵昉
朝代：明
体裁：七言律诗

雾隐金鹅北麓偏，梧冈鸣凤喜新迁。君恩浩荡荣三世，禄养殷勤待百年。报国深惭臣齿迈，鞠躬唯冀子心坚。从今幸际升平世，草莽何酬雨露天。
咏风木堂
作者：邵曙
朝代：明
体裁：七言律诗

年年春露复秋霜，祖德宗功未可忘。欲布几筵陈孝享，愧无榱桷奉蒸尝。寸衷悲感萦千绪，数载经营构一堂。陟降绍庭终弗替，系情风木永神伤。
酬王思轩尚书
作者：邵曙
朝代：明
体裁：七言律诗

三槐堂上集群贤，良晤何期出偶然。俊逸能诗朱博士，风流有酒葛神仙。宾墀晋见才停午，旅邸归来已暮年。只恐明朝又分手，相思两地各悬悬。
南柯子
作者：邵梅芳
朝代：明

杏雨新沾砌，梨花冷闭门。几重映色上湘纹，断送墙腰长日、又黄昏。澹澹斜阳下，微微碧树分。楼高莫倚数归人，望去浮云千里、怨王孙。
少年游·晓别
作者：邵梅芳
朝代：明

五更天晓渐鸡鸣，斜月半床横。树杪风疏，马蹄霜滑，银汉带疏星。看他渺渺垂鞭去，望里不分明。一线江流，几层山色，千里隔长亭。
忆汉月·咏萤
作者：邵梅芳
朝代：明

芳草谁知前度，正值寒塘欲暮。因风零乱玉阶前，偷炤绮罗香处。怜他垂柳外，千万点、长堤碧树。黄昏细雨情无人，管取夜深来去。
望江南
作者：邵梅芳
朝代：明

春光好，芳草绿初齐。新雨翠摇雕槛外，轻潮红涨画楼西。约伴著罗衣。何处去，桃李更芳菲。凤额帐深垂柳带，鸦头袜染落花泥。憔悴踏青期。
柳梢青·春雨
作者：邵梅芳
朝代：明

昨夜今宵，东风不断，细雨丝飘。暗锁银塘，微沾玉砌，草绿兰皋。落红一溜江潮，香断处、平芜画桥。杨柳烟低，梨花雪重，多半春销。
浣溪沙
作者：邵梅芳
朝代：明

水殿凉生咽暮蝉，亭台百尺映清泉。数声雨过小荷钱。纨扇轻摇圆似月，冰绡斜映薄如烟。鬓云撩乱堕香肩。
点绛唇·上元
作者：邵梅芳
朝代：明

车马三更，香风一带笙歌路。月华初度，万点春星曙。曾记当初，今夜相逢处。君休去，玉箫声住，帘卷梅花树。
眼儿媚·咏燕
作者：邵梅芳
朝代：明

东风一剪过池塘，曾识旧纱窗。乌衣未改，红妆如昨，稳上雕梁。年年花下相逢处，何事更商量。多应是诉，来时春短，别后秋长。
秋蕊香·落叶
作者：邵梅芳
朝代：明

门外秋声不绝，簌簌空阶吹彻。寒枝影乱鸦啼歇，满院清霜斜月。和风带雨难分别，还凄切。绮窗敲处灯明灭，梦醒三更时节。
西江月·咏雪
作者：邵梅芳
朝代：明

柳絮空中吹早，梨花槛外开迟。红炉翠幌玉堂西，欲堕因风扶起。望去一山明月，踏来几寸银泥。春光寒峭暮烟低，小立早梅香里。
醉花阴
作者：邵梅芳
朝代：明

病起闲愁消永昼，香钮松金扣。时节近清明，燕子双来，翠幄轻寒透。杏花新雨池塘后，莫道春依旧。昨夜更东风，一树海棠，零落胭脂瘦。
风中柳·落花
作者：邵梅芳
朝代：明

一夜东风，南陌落红吹急。正芳时、画桥寒食。秋千庭外，挂游丝百尺。怎凄凉、粉愁香泣。半启朱扉，又是青阴如织。更凝眸、有谁怜惜。但教飞去，向铜沟流出。及早透、三春消息。
官词
作者：邵正己
朝代：明

月转梧桐夜渐阑，长门寂寞觉秋寒。临风欲奏相思曲，抱得琵琶不忍弹。
铜雀台
作者：邵正己
朝代：明

寂寂铜台望，飘飘幔帐悬。君王遗令日，是妾断肠年。舞影伤罗绮，歌声咽管弦。西陵松柏冷，日夕锁寒烟。
白云湖泛舟
作者：邵正魁
朝代：明
体裁：五言律诗

堤畔连青草，湖中多白云。扁舟一以泛，之子得同群。卷幔雨初歇，看山日欲曛。芙蓉未堪把，心已爱清芬。
观太学石鼓
作者：邵正魁
朝代：明
体裁：五言排律

十鼓千秋石，桥门列俨然。功应昭羽猎，世得纪成宣。想像于岐日，宁论入洛年。法书存断画，大雅在残篇。色起云霞绚，光争日月悬。依棂星自聚，照水璧犹联。呵护诸生重，临摹博士专。长同夔乐典，岂羡汉经传。后作知难及，他山可罢镌。子云徒晓事，白首献甘泉。
过仲开江上居
作者：邵正魁
朝代：明
体裁：五言律诗

以我不如意，怜君江上村。有田能种黍，好客足开尊。山色青当户，潮痕白到门。凉生五柳树，晤语谢尘喧。
隐耕秋色为陈孟言赋
作者：邵永宁
朝代：明

香稻收花穗已齐，幽栖浑似瀼东西。万竿修竹千丛菊，十角黄牛五母鸡。妇起炊麋朝出馌，客来留榻夜分题。橙黄蟹紫新醅熟，日日何妨醉似泥。
梳发
作者：邵濂
朝代：明

发白真堪惜，萧萧可奈何。西风吹病树，残叶苦无多。
邻家植荷盆中高出墙外予于垒头见之戏题一绝
作者：邵濂
朝代：明

露珠濯濯晓光新，红粉初施彩色匀。憔悴自怜非宋玉，东家何事亦窥臣。
雨
作者：邵濂
朝代：明
体裁：古风

终日雨如丝，连山芳草碧。庭际孤云屯，遥村暮烟积。野渡行人稀，圆沙一鸥白。寂寞想晤言，谁破苍苔迹。
游百家岩寺
作者：邵炯
朝代：明
体裁：七言律诗

嵁崖戟立路崎岖，对客偏轻屐齿微。瀑击龙潭天上落，云窥僧户半岩归。歌传白雪惊松壑，酒沥清秋媚石矶。清磬已敲山夜午，还同搔手谢元晖。
胡冬官梅花图
作者：邵珪
朝代：明

江南江北霏霏雨，渔榜渔罾短短篱。斜出一枝青鸟外，东风掩映水仙祠。
张甥仁卿考选中书诗以贺之
作者：邵璋
朝代：明
体裁：七言律诗

妙选中书喜欲颠，清衙宜近玉堂仙。诚悬笔谏心能正，长使家声圣可传。天子命辞裁制敕，中官宣谕染云烟。文臣武将资荣宠，同树芳名亿万年。
感事
作者：邵璋
朝代：明
体裁：七言律诗

两鬓萧骚客梦寒，恨无丹药返衰颜。烦劳毕竟空皮骨，照察谁能见肺肝。搅扰物情仍降罔，分明天理自投艰。荆南一路生灵哭，只少庞参再补官。
远归有感
作者：邵璋
朝代：明
体裁：七言律诗

三径当时已就荒，西风独立问苍茫。凄蛩在户还迷草，鸣鴂先秋未采桑。造物于人真调笑，流年入梦感兴亡。夜深唯有东楼月，照彻予心一寸方。
严陵
作者：邵璟
朝代：明
体裁：七言绝句

时平箕颖有巢由，戈戟于今逼九州。尽似先生事高尚，谁同文叔复炎刘。
咏史
作者：邵璟
朝代：明
体裁：七言律诗

保志全高是识时，有怀何必负贞期。闪人不变秦衣服，处士还题晋墓碑。事到北朝无直笔，学从南渡有真师。若云史外传心法，二十一家犹未知。
张翰
作者：邵璟
朝代：明
体裁：七言绝句

晋室诸生构是非，四夷承隙扰邦畿。季鹰若有匡时策，肯托莼鲈命驾归。
留侯
作者：邵璟
朝代：明
体裁：七言律诗

灭项兴刘第一功，丹心耿耿映苍穹。欲图宏业师黄石，愿保微躯学赤松。兔死狗烹非智勇，弓藏鸟尽岂英雄。萧曹固少安邦策，四皓何曾炫着工。
一剪梅
作者：邵璨
朝代：明
体裁：曲

生外同上生：胸藏星斗气冲霄。甘老青袍。岂恋蓝袍。外：桃花浪暖禹门高。日近天遥。水远山遥。
一封书
作者：邵璨
朝代：明
体裁：曲

丑：老安人。不须用闷萦。恐愁烦疾转增。旦：邻母。婆婆病症怎能得平安丑：大娘子。你。不须用泪零。且安心调母病这个先生卜卦十分之吉。。会见离鸾全破镜。彩凤双飞昼锦荣合前。
一封书
作者：邵璨
朝代：明
体裁：曲

咸蒙与。鼎恒验羲文列卦名孺人。你问市上人道我卜卦如何。。吾术艺颇精。论吉凶多显应。休咎荣枯皆分定。看取青囊几卷经。合：谩劳形。且忘情。万事由天信五行。
一封书
作者：邵璨
朝代：明
体裁：曲

外：君多行寡伦。不须矜雷与陈。论交义可珍。未须誇廉与蔺。患难能将恩义尽。此道曾为旧主人合前末。
一封书
作者：邵璨
朝代：明
体裁：曲

旦：忧和喜两并。吉和凶犹未明。姑疾势稍平。想亡夫事怎生。但愿他时双喜庆。母子团圞得保宁合前贴悲介。
一封书
作者：邵璨
朝代：明
体裁：曲

末：记当日觐帝宸。又分违十二春。空回首暮云。想风神入梦频今日昼锦荣归呵。。公义私恩能两尽。忠孝如君有几人合前。
一封书
作者：邵璨
朝代：明
体裁：曲

生：陈策佐圣君。为朝纲多佞臣。从当道怒嗔。誓遐荒弃此身。旧业都随征战尽。满目山阳笛里人。合：倒芳尊。暗消魂。生死难忘骨肉亲。
一封书
作者：邵璨
朝代：明
体裁：曲

贴：我心中自三省。为孩儿愁病成。兄和弟远征。是何时得转程。丑：先生说只在目下回来。贴：暂假蓍龟占动静。祸福冥冥未可徵合前。
一封书
作者：邵璨
朝代：明
体裁：曲

贴：自乡关动战尘。避兵戈愁路贫。蒙公相礼义真。与恩波济涸鳞。佩德怀私言怎尽孩儿。。结草衔环来报恩。
一撮棹
作者：邵璨
朝代：明
体裁：曲

贴：孩儿去。悬望早归。外：看亲年老程途敢迟迟。旦：沙场远。风霜未免驱驰。合：兄和弟。未卜死生期。但愿凶回吉。忧愁变为喜。同戏綵佳气蔼庭闱。
七娘子
作者：邵璨
朝代：明
体裁：曲

旦上：人离业败家何在。念亲姑几回伤慨。数载漂零。何时欢会。也知否极当通泰。
三学士
作者：邵璨
朝代：明
体裁：曲

只得含情从母命。早办行李登程。事亲未得荣三釜。教子空劳授一经。合：但愿锦衣归定省。忠和孝两尽情。
三学士
作者：邵璨
朝代：明
体裁：曲

外：暂脱斑衣事远行。免不得戴月披星母亲。。倚门他日休思子。仗剑明朝又逐兄合前。
三学士
作者：邵璨
朝代：明
体裁：曲

旦：亲在高堂当暮景。甘旨我自应承。妾身已受蘋蘩托。妇道须倾葵藿诚合前。
三学士
作者：邵璨
朝代：明
体裁：曲

贴：半世孤灯身共影孩儿。。为汝等多少劳形。若非一举登科日。怎显得三迁教子名合前。
三换头
作者：邵璨
朝代：明
体裁：曲

孤忠自许。操若冰霜坚厉。况蒙君宠遇。把节旄自持。从教羝乳。盼乡关何处是。料慈亲终无见期。痛杀王孙母倚门悬望儿。合：为国忘家。怎肯把终身名行亏。
三换头
作者：邵璨
朝代：明
体裁：曲

末：身淹虏庭。职供王事。况腰金衣紫。敢偷安避危。虚叨禄位。事君于颠沛里。又何必怀归故庐。羡杀平原感恩捐此躯合前。
三段子
作者：邵璨
朝代：明
体裁：曲

生：任他怒嗔。我何颜应承此因。净：好笑你念头差了。他若要招我为婿。连夜就成。生：任伊笑哂。我赤心孤忠自存末：想他也不怕婴锋刃汤使臣。。伊家莫把言相窘张大人且宁耐。尚有老夫人在堂。。子道臣忠须当两尽。
三段子
作者：邵璨
朝代：明
体裁：曲

生：缅怀帝阍。料苏卿终怀虏尘。引刃自刎。净诨介生：料田横终拚弃身净：只怕他。无情虏酋心怀忿把。咱每弃戮成齑粉。这段良缘翻做祸衅。
下山虎
作者：邵璨
朝代：明
体裁：曲

野花如绣。野草如茵。无限伤心事。教人怎不断魂看这满地尸骸。。说甚么蝼蚁何疏。那管乌鸢可亲。新鬼衔冤旧鬼呻。弊形成灰烬。惟有阴风吹野燐。惨雾愁烟起。白日易昏。剩水残山秋复春。
不是路
作者：邵璨
朝代：明
体裁：曲

末上：渡水登山。边塞萧条行路难。风霜苦。今朝幸喜到乡关。暂偷閒。为故人就里传书简。贴：孩儿。门外有甚么人来。外：未审何人到此间。好启柴门看。如逢故友忙迎款见介：呀。使君。枉临何干。
不是路
作者：邵璨
朝代：明
体裁：曲

末：大人。我是故友朱弁。外：从何处来。末：五国城中奉使还。状元处。一封书寄报平安。外：重劳烦。家兄未审何时返末：未得回家。。为王事间关滞外藩。外：朱大人。里面请坐末：不必留坐了。就此告别。。天将晚。一心去速还朝伴。恐违钦限。
东瓯令
作者：邵璨
朝代：明
体裁：曲

我怀忠愤你。困颠越。密事藏机休漏泄。君危友辱心何忍。恩义两相结你看古人当患难之际。多是见危受命。。严颜之首杲卿舌。清操厉冰雪。
东瓯令
作者：邵璨
朝代：明
体裁：曲

生：他言忠信。气英杰。视死如归心似铁死于国难。理之当然。。公孙岂为程婴刎。忠义两能竭。怀思无语自悲咽。心事与谁说。
临江仙
作者：邵璨
朝代：明
体裁：曲

末：大人。十载朝廷持汉节。天教昼锦荣归。外：故人相见眼偏青。纲常钟鼎。身世羽毛轻。
临江仙
作者：邵璨
朝代：明
体裁：曲

贴：今日团圞多喜气。当时苦恨漂零。旦：周姥济死肯忘情。恩深转无语。怀抱自分明。
二犯傍妆台
作者：邵璨
朝代：明
体裁：曲

我终日倚门闾。谩劳慈母朝夕望儿归。想应在途路里。莫不是寓京畿孩儿。。你休恋上林春富贵。须念高堂日暮时。合：又惊时变九月授衣。教人屈指数归期。
二犯傍妆台
作者：邵璨
朝代：明
体裁：曲

旦：一从夫婿赴春闱。几多心事只恐老亲知。愁不敢垂玉箸。贫不敢皱蛾眉。缘何未收书一纸。忽见关河朔雁飞合前。
二郎神慢
作者：邵璨
朝代：明
体裁：曲

旦：含愁。看他心烦意苦。形枯貌丑。气息奄奄如病酒。总刀圭妙剂。料应也难下咽喉。便遇秦和医国手。只恐他病在膏肓怎救合前贴。
二郎神慢
作者：邵璨
朝代：明
体裁：曲

贴：形衰朽。闷恹恹我忧心孔疚。旦：婆婆请宽心。但愿婆婆一百二十岁贴：媳妇。。指望你百年同聚首。奈一身坎坷。飘飘命似浮沤。旦：婆婆。这药是肘后仙方。请吃一口。贴：谩说道是仙方传肘后。这恶味难当苦口。合：强抬头。饮此药。愿从今病势全瘳。
五更转
作者：邵璨
朝代：明
体裁：曲

外：自那时离膝下。去沙场道路赊。天南地北心牵挂。转首三年。才瞻亲舍。贴：你哥哥消息怎么了。外：念我兄经战伐。无凶祸。贴：既无凶祸。如今却在那里。外：被朝廷使命北迁播。骨肉凄凉。人离家破。
五更转
作者：邵璨
朝代：明
体裁：曲

贴：值乱离。遭兵火。这风波怎奈何。抛家两口出逃躲。怎想中途。忽逢强虏。姑与妇两处分。吃折挫。衰年到此没结果。地转天翻。何时安妥。
亭前柳
作者：邵璨
朝代：明
体裁：曲

丑：一卷洞玄经。万点法华灯。管教都一照。免使暗中行合前。
亭前柳
作者：邵璨
朝代：明
体裁：曲

净：稽首礼三清我。夫死在边城。况遭兵难苦。仗此荐亡灵合前。
亭前柳
作者：邵璨
朝代：明
体裁：曲

旦：姑老久漂零。夫死滞幽冥。丑：既是这等。又要禳星。又要荐亡。旦：为姑行善果。生死两安宁。合：志诚一念通三省。生者消殃。亡者早超升。
似娘儿
作者：邵璨
朝代：明
体裁：曲

生上：今日是何年。优诏许持返故园。遐荒万里循行遍。周贫恤困。摧豪擿隐。从教黎庶无冤。
似娘儿
作者：邵璨
朝代：明
体裁：曲

生上：客路换风烟。家渐远望眼悬悬。外上：思亲情绪难消遣。末净上：忙投旅邸。同寻酒店。暂且留恋。
侥侥令
作者：邵璨
朝代：明
体裁：曲

外：银缸燃凤脑。玉碗送羊羔。合：一任铜壶催更箭。明月送清宵。转斗杓。
侥侥令
作者：邵璨
朝代：明
体裁：曲

生：檐花明绣袄。旦：庭草乱青袍。合：但见两两仙童歌金缕。玉女奏云璈。舞楚腰。
侥侥令
作者：邵璨
朝代：明
体裁：曲

生：风波遭险运。骨肉受艰辛。外：念君倾盖浑如故。却笑白头仁不仁。
侥侥令
作者：邵璨
朝代：明
体裁：曲

贴：居安还自忖。感旧欲沾巾。旦：况地北天南无信音。知是死和生两处分。
催拍
作者：邵璨
朝代：明
体裁：曲

外：虽则是吉凶未知。承亲命孩儿敢辞。今膝下暂违。心恋慈颜。景入桑榆嫂嫂。。亲老孤单。望嫂扶持。合：驰驿去万里边陲。心割两泪沾衣。
催拍
作者：邵璨
朝代：明
体裁：曲

旦：未亡人衔哀惨悽。念一家生别死离。衷情诉与谁。几处飘零。两下孤嫠。节孝持身。誓死无亏合前。
催拍
作者：邵璨
朝代：明
体裁：曲

贴：孩儿。汝兄为皇家死绥。想应是天不整遗。吾今已老矣。奈地网天罗。值此危时。骨肉存亡。母子东西合前。
光光乍
作者：邵璨
朝代：明
体裁：曲

丑扮经历上：幕府是公厅。案牍甚劳形。见上司忙把衣衫整。跪伏在阶庭供给应。
六么令
作者：邵璨
朝代：明
体裁：曲

丑上：天恩涣汗。使者星轺远下朝端。微臣一念动龙颜。施忠义革凶奸。合：管令海宇阳春满。管令海宇阳春满。
六么令
作者：邵璨
朝代：明
体裁：曲

丑：天光暝了。看林间宿鸟归巢。长亭渺渺路迢迢。烦借宿过今宵。合：望君就里听哀告。望君就里听哀告。
六么令
作者：邵璨
朝代：明
体裁：曲

丑：蒙君说此因。便向他家转达殷勤。桃源有路可通津。何难会景中人合前。
六么令
作者：邵璨
朝代：明
体裁：曲

净随外上：孤云缥渺。盼乡关去路非遥。高堂音问久寥寥。从今把甘旨调。左右。分付驿使不要传报前驿。就此间安歇了。净：领台旨。叫介合：管教候吏休传报。管教候吏休传报。
六么令
作者：邵璨
朝代：明
体裁：曲

末捧诏书上：云章锦灿。一纸丹书万里传颁。五云回首是长安。瞻天表拜金銮合前。
六么令
作者：邵璨
朝代：明
体裁：曲

末：裙钗守困贫。寄食他家举眼无亲。豪门欲与缔朱陈。凭传语意中人合前。
六么令
作者：邵璨
朝代：明
体裁：曲

生旦贴外上：绯袍象简。紫诰辉连凤帔花冠。皇恩飞。男和女列清班合前见介丑。
六么令
作者：邵璨
朝代：明
体裁：曲

贴上：兵戈扰扰。叹孤身患苦杂逃。中途骨肉又相抛。空悲怨谩啼号。妇姑两下难寻讨。妇姑两下难寻讨。
六么令
作者：邵璨
朝代：明
体裁：曲

贴：和衣睡倒。向回廊就地铺茅。丑：中心哀苦思无聊。寻骨肉盼来朝末：娘子。恐有官员每到此。。你们在此休喧噪。你们在此休喧噪。
六么令
作者：邵璨
朝代：明
体裁：曲

邮亭要道。看驰车骤马纷交。空房往往寓官僚若官僚每知道有妇人在此呵。。咱罪罚是谁招。贴丑：没奈何望照顾一番。末：女娘谩且来聒炒。女娘谩且来聒炒。
六么令
作者：邵璨
朝代：明
体裁：曲

邻居左近。有娇娥美貌青春。相如未得遇文君。空思慕卷中人。合：料知此去必从允。料知此去必从允。
凤凰阁
作者：邵璨
朝代：明
体裁：曲

生上：遐荒淹滞。回首乡关何处是。谩怜青镜旧颜非。洒尽思亲千点泪。驱驰王事。为公义私恩暂违。
出队子
作者：邵璨
朝代：明
体裁：曲

外上：霜凋愁鬓。岁久边尘客寓居。何时按剑上彤墀。把误国奸邪来斩取。一点丹心他人怎知。
出队子
作者：邵璨
朝代：明
体裁：曲

末上：别离情况。愁断河梁五字诗。故人相见在天涯。欲寄平安书咫尺。归兴匆忙。只须暂辞。
刘泼帽
作者：邵璨
朝代：明
体裁：曲

丑：老安人。你童无五尺应门户。亏杀那女娘荆布。怎知贤母无嗔怒合前。
刘泼帽
作者：邵璨
朝代：明
体裁：曲

旦：自怜青镜颜非故。料奴家此生难度婆婆在堂呵。。强将菽水供餐素合前丑。
刘泼帽
作者：邵璨
朝代：明
体裁：曲

桂薪玉粒真无措。也只须饭糗羹蔬若得我孩儿做得一官半职回来呵。。三牲五鼎依朝暮。合：万事总由天。且随分同甘苦。
刬锹儿
作者：邵璨
朝代：明
体裁：曲

净：烟波万里谁为伴。忘机数点白鸥閒。东西没牵绊。风宿水餐合前。
刬锹儿
作者：邵璨
朝代：明
体裁：曲

末：山盂半杓胡麻饭。仙瓢数粒九华丹。从教白石烂。沧溟水乾合前。
刬锹儿
作者：邵璨
朝代：明
体裁：曲

末：身穿紫帔烟霞暖。腰横宝剑雪霜寒。云踪任萧散。朝游暮还合前净作醉介末。
刬锹儿
作者：邵璨
朝代：明
体裁：曲

鱼竿钓罢菰蒲岸。扁舟泊在蓼花滩。濯足楚江晚。时过杏坛。合：相逢此间。传杯弄盏。那管世途风波满眼。
刮鼓令
作者：邵璨
朝代：明
体裁：曲

外：嫂嫂。不须用悒怏。听一言说审详。幸兄弟方沾恩命。又被风波分雁行。旦：为着什么。外：为三策献君王。忠言忤违当朝宰相。因此上难脱利名缰。旦：哥哥如今在那里。外：被丞相怀忿。除授帅府参谋。差往北方征战了旦悲介外：嫂嫂不须烦恼。料哥哥不久就得回家。。典军务谪宦在毡乡。
刮鼓令
作者：邵璨
朝代：明
体裁：曲

外：当时赴选场。念萱亲独在堂。蒙抚养劬劳难报。又荷诗书教子方。贴：敢是你兄弟都得中试了。外：双桂喜联芳。贴：你哥哥中第几名。外：吾兄幸然名魁虎榜。贴：孩儿。你中第几名。外：孩儿名忝探花郎。贴：你怎的先回外：中榜之后。一同哥哥上表乞恩归省。哥哥被留在朝选用。独放我回。。为亲老恩赐早还乡。
刮鼓令
作者：邵璨
朝代：明
体裁：曲

旦：心中自忖量。顿教人添感伤。外：嫂嫂因甚伤感。旦：你兄弟当时别去。苦家贫遭岁荒。我竭力事姑嫜。外：多亏负嫂嫂了。旦：晨昏恨无肥甘奉养你哥哥呵。。既登高第沐恩光。他怎生不与共还乡。
刮鼓令
作者：邵璨
朝代：明
体裁：曲

良人叹早亡。困蓬茅无所望。历尽了齑盐贫苦。守孤帏到鬓霜。教子学文章。难禁这许多勤劳鞅掌孩儿。。幸今日身显姓名扬只一件。你哥哥留在朝。几时能够回来。。念吾儿衣锦滞他乡。
包子令
作者：邵璨
朝代：明
体裁：曲

丑：铁垒金城曾打破。曾打破。三吴百越尽经过。尽经过。今日偷生逃难躲。岳爷爷便是活阎罗。活阎罗合前。
包子令
作者：邵璨
朝代：明
体裁：曲

怒气冲天心喷火。心喷火。英雄壮士未消磨。未消磨。今日皇天将歼我。兵疲马倦欲如何。欲如何。合：须时再整旧山河。须时再整旧山河。
包子令
作者：邵璨
朝代：明
体裁：曲

末：百万精兵真磊砢。真磊砢。中原将帅有廉颇。有廉颇百战无功遭衄挫。不如归去罢干戈。罢干戈合前。
北点绛唇
作者：邵璨
朝代：明
体裁：曲

净扮兀朮上：鼙鼓喧声。旌旗荡影。三军猛。离却边庭。直入中华境。
十二时
作者：邵璨
朝代：明
体裁：曲

合：山呼万岁天恩重。诸将士喧传声鬨。仰荷黄麻诏一封。
十二时
作者：邵璨
朝代：明
体裁：曲

得欢笑处须欢笑。想来日阴晴难料。万事莫萦怀抱。
双劝酒
作者：邵璨
朝代：明
体裁：曲

丑上：终朝苦辛。东西寻趁。堪怜老身。遭时不顺。釜中无米爨无薪。怎得个人来说亲。
双劝酒
作者：邵璨
朝代：明
体裁：曲

净上：家声缙绅。雌雄州郡。十年鼓盆。难谐秦晋。试寻月老去求姻。已选定吉日良辰。
双声子
作者：邵璨
朝代：明
体裁：曲

合：天街晚。天街晚。归马缓。黄金鞚。人骤处。人骤处。綵簇引。笙歌拥。明月上。明月上。花影重。花影重。看欢声鼎沸。笑脸春融。
双鸂鶒
作者：邵璨
朝代：明
体裁：曲

生：诚惶顿首拜启。太上皇渊圣皇帝。小臣张九成钦奉朝廷敕旨。道自那失守误陷身边地。要亲迎龙驾嗟无计。温凊礼久相违。谨保持社稷邦畿拜上二圣皇帝。。朝夕里望南归。敢上笺奏犯天威。念小臣不任屏营之至。
哭岐婆
作者：邵璨
朝代：明
体裁：曲

净上：长安御道。东风芳草。游人闹吵。桃花争笑。红楼帘捲美人娇。多情却被无情恼合前。
哭岐婆
作者：邵璨
朝代：明
体裁：曲

末扮首领官上：金鞍骠袅。宫花压帽。封章奏了。新承恩诏。琼林赐宴集时髦。仙仪拥入蓬莱岛。合嗹哩哩啰啰哩嗹嗹哩哩啰啰哩嗹。
哭相思
作者：邵璨
朝代：明
体裁：曲

贴：当日母子分离难拚舍。谁知此地相逢也。
啄木儿
作者：邵璨
朝代：明
体裁：曲

净：休推阻。略具陈张大人。人生富贵。百年有几。。叹浮世光阴真一瞬岂不闻卓文君潜奔之事乎。。顺时变须羡相如。死臣节空笑辛宾末：状元。。王庭美人谐秦晋他。形驱势迫宜随顺。莫负了殷勤冰上人。
啄木儿
作者：邵璨
朝代：明
体裁：曲

生：乞垂悯。听诉因。自古道儒为席上珍。念宋弘自有荆妻。叹王蠋元是齐臣看古人岂将名节损。昭昭史书垂不泯君恩妻义。俱不可爽。我怎肯。背义忘恩绝大伦。
啭林莺
作者：邵璨
朝代：明
体裁：曲

旦：中途自伤分凤友。念他乡战骨谁收。奈何薄命遭阳九望天可怜见。。愿慈闱无恙。海屋添筹。恩深意厚。这贤德难忘我慈母合前丑上。
啭林莺
作者：邵璨
朝代：明
体裁：曲

骨肉存亡知是否。眼前欲见无由媳妇。只是多多亏负了你。。晨昏奉侍多生受。感恁深恩。料此生难酬天长地久。青史上谁书俺贤妇。合：泪珠流。早难道萱花可以忘忧。
四边静
作者：邵璨
朝代：明
体裁：曲

中原路阻音尘绝。兵戈正骚屑。恋国更思亲。归心大刀折。合：忠言剀切。忍离别。荒草漫龙沙。谁收侍中血。
四边静
作者：邵璨
朝代：明
体裁：曲

外：天骄恣肆侵疆埸。边烽夜不息。介士困风尘。生灵死锋镝。合：三军努力。致身报国。马上旗纛明。塞外阵云黑。
四边静
作者：邵璨
朝代：明
体裁：曲

孤臣此恨何由灭。甘心死缧绁你看。白日贯长虹。天应眷忠烈合前生。
四边静
作者：邵璨
朝代：明
体裁：曲

末：英雄壮气吞胡羯今当尽臣节大人。。寄语我天王。无由拜金阙合前。
四边静
作者：邵璨
朝代：明
体裁：曲

生：儒臣自有平胡策何曾衽金革。报主只孤忠。昭昭寸心赤合前。
四边静
作者：邵璨
朝代：明
体裁：曲

衔恩饮义中肠热。情深怎抛撇。凫雁两分飞。从今死生诀。合：燕歌惨切。故人别。泣把李陵衣。相看泪成血。
园林好
作者：邵璨
朝代：明
体裁：曲

净末：俺渠魁乾坤遍经。恤孤寡朝邦有声。故将此衣装相赠。凶变吉。死回生。凶变吉。死回生。
园林好
作者：邵璨
朝代：明
体裁：曲

告膝下儿今远离。暂撇下斑斓舞衣。早赴文场科试。合：知甚日拜庭闱。知甚日拜庭闱。
园林好
作者：邵璨
朝代：明
体裁：曲

外：看老妪孤寒可矜。这少妇贞烈可旌。想不是鹑奔妾媵。兄弟。与他些金帛。妇人收了。净与金帛介外：赐金帛。济馀生。赐金帛。济馀生。
园林好
作者：邵璨
朝代：明
体裁：曲

旦：望将军哀怜下情。我姑氏今当暮龄。苟若要伤残他命。妾代死。敢偷生。净：你就替他杀也不管你。旦：妾代死。敢偷生。
园林好
作者：邵璨
朝代：明
体裁：曲

贴：告将军熊威暂停。容老妾一言诉鸣。外：这个妇人敢不是好的。贴：我媳妇罗敷节行。外：罗敷是烈女。不信他有这等贤行贴：老身怎敢说谎。。乞矜恕。放残生。乞矜恕。放残生。
园林好
作者：邵璨
朝代：明
体裁：曲

贴：喜天赋良才与我儿。肯甘做山林布衣。及早飞黄千里。合：扬姓字耀门楣。扬姓字耀门楣。
夜游朝
作者：邵璨
朝代：明
体裁：曲

净上：燮理阴阳调鼎鼐。依日月位正台阶。世掌丝纶。门盈冠盖。堪忿书生狂态。
夜游朝
作者：邵璨
朝代：明
体裁：曲

末扮黄门官上：紫府潭潭深似海。九重丹诏凤衔来。雨露沾恩。云霞散彩。启沃鼎臣元宰。
夜行船
作者：邵璨
朝代：明
体裁：曲

贴同外上贴：昼锦煌煌归故里。灵鹊报喜动慈帏。外：游子依依。亲难兄将弟。合光彩顿生眉宇。
大和佛
作者：邵璨
朝代：明
体裁：曲

净外：阆苑蓬壶春正浓。宫花压帽红。琼膏玉髓。仙酿泻黄封。鲸吻吸千钟。合：都拚取解下金龟醉春风。都拚取解下金龟醉春风。
大和佛
作者：邵璨
朝代：明
体裁：曲

末：仙庖异馔传供奉。无非翠釜紫驼峰。金屏绣褥。香暖绮罗丛。觞咏且从容。合：直吃到醉后人扶上青骢。直吃到醉后人扶上青骢。
大圣乐
作者：邵璨
朝代：明
体裁：曲

旦：欲语泪已先垂。想当初遇难时。妇与姑漂散如风絮。此生安否怎生知。生：夫人。你即今在那里安身。旦：若非是周家老姥相周济。怎能够今日和伊谐凤侣。合：凭谁语。为生离死别。无限憔悴。
大圣乐
作者：邵璨
朝代：明
体裁：曲

生：恨一身远阻天涯。换星霜十载馀。为萱堂镇日频流泪。为室家终日皱双眉。只指望还乡尽把愁肠洗。谁想道翻使离愁添几许合前。
大迓鼓
作者：邵璨
朝代：明
体裁：曲

丑：闻知此女娘。似文禽失侣。綵凤求凰。净：只怕他不是这般样人。丑：谩言仙女无他想。管教中路遇裴航。须信梁鸿要选孟光。
大迓鼓
作者：邵璨
朝代：明
体裁：曲

净：这姻缘谁主张。料蓝田种玉。未有成双。总桥高架银河上。怎能勾织女并牛郎。他是个寒门贞孟光。
大迓鼓
作者：邵璨
朝代：明
体裁：曲

旦：休来说短长。我甘心守困。苦志居孀。他只道萍梗随波浪。怎知松柏傲冰霜。自是荆钗甘效孟光。
好姐姐
作者：邵璨
朝代：明
体裁：曲

净：念吾南都小民。流落在边城艰窘。荷公相见怜。怎忘周济恩。合：消愁闷。幸得异乡平安信。那管沙场吹战尘。
好姐姐
作者：邵璨
朝代：明
体裁：曲

外：听他详说事因。顿除下中心冤恨。谁想我兄。在虏庭为帝臣。合：消愁闷。幸得异乡平安信。万里南归一骑尘。
好姐姐
作者：邵璨
朝代：明
体裁：曲

旦：土豪生：名姓甚么。旦：官馀赵丙。平白地将奴婚聘。生：把甚么为聘。旦：把香囊撇下。指空逼事成。生：你不从便罢。旦：强凌并。妇人怎和男儿竞。贫者难同富者争。
好姐姐
作者：邵璨
朝代：明
体裁：曲

旦：念奴孤身寡影。况逃难他乡别井。孀居困穷。此身甘布荆。生：你丈夫死后。能守志如初么。旦：潜追省。守志愿同共姜行。岂负亡夫张九成。
好姐姐
作者：邵璨
朝代：明
体裁：曲

末：你们得遇使君。今带汝同归乡郡。蝇随骥尾。岂须愁路贫。合：消愁闷。幸得异乡平安信。免作荒郊一聚尘。
好姐姐
作者：邵璨
朝代：明
体裁：曲

生：看他情实可矜。这聘物将来作證。我推奸辩诈。料应难隐情。抑强横。从实诉供名和姓。枉直昭然辩明。
字字双
作者：邵璨
朝代：明
体裁：曲

丑上：奴家容貌胜王嫱。绝样。为媒说合最强梁。的当。多有旷夫怨女守空房。惆怅。管教你连夜配鸳鸯。非诳。
孝顺歌
作者：邵璨
朝代：明
体裁：曲

旦：我衷肠事欲诉谁。间关此身经乱离。兵火满乡闾。抛家出逃避。朝东暮西。净：大宋迁都。人家多被兵难。旦：谁想中途。豺狼相遇。把财帛掳掠无遗。窘迫难存济。净：可怜患难中又被强暴。旦：遭辱挫受祸危。颠沛中失姑氏。
孝顺歌
作者：邵璨
朝代：明
体裁：曲

旦：身孤苦力倦疲。饥寒怎当怯路岐。终死向沟渠。聊生已无计。愁怀几许。念忆亲姑。知他何处。身似浪里浮萍。荡迹无根蒂。净：娘子。你原在那里住居。谁家宅眷。旦：鸣珂巷是祖居。张九成我夫婿。
小桃红
作者：邵璨
朝代：明
体裁：曲

外：九成百拜。母亲尊前。到此离程远。岁时屡迁。料媳妇能调膳。贴悲介外：兄弟解承颜。恨此身滞犬戎。困辱终难免。未审何时返故园。偶有人归便。略付寸笺。魂断南云万里天。
小桃红
作者：邵璨
朝代：明
体裁：曲

外：平沙断碛。落日荒云。举目愁无尽也。只见枯蓬底白骨乱纷纷。总古今战争人。知他是赵和燕。魏和秦。齐和晋也。岁久天荒无可问。看那狐兔纵横。鸟雀满荆榛。
尾声
作者：邵璨
朝代：明
体裁：曲

合：叹飞蓬何时定。忧亲恋国思无凭。泪洒西风一片冰。
尾声
作者：邵璨
朝代：明
体裁：曲

合：风尘往事今休问。都撇下旧愁新恨。须把长歌赋厄迍。
尾声
作者：邵璨
朝代：明
体裁：曲

天涯不得归旅榇。兄和弟永作死生分。肠断楚些哀文。
山坡羊
作者：邵璨
朝代：明
体裁：曲

乱葺葺柔丝分缕。软扑扑轻绵铺絮。碎纷纷缝纫故缯。叠层层装就遮寒褚。看此衣。线痕千万绪。也应把我穷愁缀。只怕绪少愁多。离情难系合：丈夫。。思之。裙钗来举案时。须知。牛衣中对泣时。
山坡羊
作者：邵璨
朝代：明
体裁：曲

旦上：荒凉凉高秋时序。冷萧萧清霜天气。怨嘹嘹西风雁声。啾唧唧四壁寒蛩语这般时节。边塞征人呵。。方授衣。远怀愁几许。沾襟泪点空如雨这个衣服。。和泪缄封。凭谁将寄。合：天涯。人迢迢书未归。伤悲。心摇摇怨别离。
山坡羊
作者：邵璨
朝代：明
体裁：曲

淅沥沥鸣秋机杼。响督督敲寒砧杵。断截截把金刀剪裁密纤纤缀续针和黹。想此衣。到今难称体丈夫。你便是腰金衣紫。莫忘了贫贱之时。。悬鹑百结君须记这个故衣你好弃得。。须信道糟糠妻室难弃。
山歌
作者：邵璨
朝代：明
体裁：曲

杨柳青青江水平。菰蒲深处钓舟横。瓦盆沽酒醺醺醉。不脱蓑衣卧月明下。
山花子
作者：邵璨
朝代：明
体裁：曲

丑：三千队中。我飞骑偏骁勇。戎伍惯直前锋。且休誇周瑜吕蒙。何曾数马武臧宫合前。
山花子
作者：邵璨
朝代：明
体裁：曲

净：纷纷犬戎。落落氐羌种。空有聚蚁屯蜂。看前徒倒戈自攻。蹀血漂杵流红合前。
山花子
作者：邵璨
朝代：明
体裁：曲

外：萱庭幸得身康健。荆花喜复枝连。锦云袍文章灿然。鹤冠凤帔联翩合前。
山花子
作者：邵璨
朝代：明
体裁：曲

外：辕门落日旌旄拥。阵列万灶罴熊。管教取天山挂弓。直须剑倚在崆峒合前。
山花子
作者：邵璨
朝代：明
体裁：曲

旦：钗荆寄食甘贫贱。冰霜苦节弥坚。喜鸾胶再续断弦。乐昌破镜重圆合前。
山花子
作者：邵璨
朝代：明
体裁：曲

生：举家飘荡遭兵火。连年困辱腥膻。幸全躯生还故园。岂图耀后光前。合：圣明朝褒功尚贤。黄麻紫泥丹凤传。仙槎使节来九天。亿兆腾欢。四海传宣。
山花子
作者：邵璨
朝代：明
体裁：曲

生：凯旋重献中兴颂。遐荒大播皇风。看梯航万国尽通。四塞断绝边烽。合：把三边虏尘扫空。捷书夜飞清昼同。明朝管取朝九重。方显元戎。报国精忠。
山花子
作者：邵璨
朝代：明
体裁：曲

贴：诗书教子惟吾愿。难效孟母三迁。喜鸾章褒封暮年。恩光又贲及黄泉合前。
川拨棹
作者：邵璨
朝代：明
体裁：曲

合：昼锦联荣世所奇。况孝义与忠贞人怎知。看山川草木增辉。看山川草木增辉。会天恩加封母妻合前。
川拨棹
作者：邵璨
朝代：明
体裁：曲

合：这会合真奇异。况一门全孝义。上表章奏达丹墀。上表章奏达丹墀。愿吾皇褒封玺书。合：显门墙耀闾里。显门墙耀闾里。
川拨棹
作者：邵璨
朝代：明
体裁：曲

旦：早赋归期莫待迟。念白发慈亲频倚闾。生外：但只恐旅泊天涯。但只恐旅泊天涯。万里思归不可归。合：这离怀欲诉谁。这离怀欲诉谁。
川拨棹
作者：邵璨
朝代：明
体裁：曲

贴：深感激恩和义。我儿行当记取。生外：会有日身上云梯。会有日身上云梯。这深德焉能负亏。合：愿恩荣返故庐。愿恩荣返故庐。
忆多娇
作者：邵璨
朝代：明
体裁：曲

心惨戚。愁似织。同群旅雁分羽翼。两处孤飞声哀呖。合：路途南北。从此关山阻隔。
忆多娇
作者：邵璨
朝代：明
体裁：曲

生：臣子职。当勉力。奈驱驰王事归未得。肠断高人人垂白合前。
忒忒令
作者：邵璨
朝代：明
体裁：曲

常把文章教儿曹。只指望立身行道。况我衰暮。百年事难保。及早去取功名。及早去取功名。沐恩宠。显母妻。五花封紫诰。
忒忒令
作者：邵璨
朝代：明
体裁：曲

旦：官人。你才学从来压俊髦。岂终可在家怀宝。若非求仕。奈家贫亲老。休恁的苦推辞。休恁的苦推辞。步云程。取青紫。早把亲显耀。
意不尽
作者：邵璨
朝代：明
体裁：曲

合：寸肠莫为閒愁搅。且对景酣歌喧笑。凭取清尊破寂寥。
意不尽
作者：邵璨
朝代：明
体裁：曲

合：辞亲舍。赴帝畿。奈万水千山迢递。频寄缄书慰母妻。
懒画眉
作者：邵璨
朝代：明
体裁：曲

你枉有虚名在金瓯秦贼。你。枉戴峨冠似沐猴秦贼。你。谩誇勋业等伊周。弃元佐亲戎寇秦贼。你不管。野草閒花满地愁。
懒画眉
作者：邵璨
朝代：明
体裁：曲

外：谁道是诗书误儒冠岂是。高卧衡门学素餐。聊将菽水奉亲欢。喜得逆旅逢青眼免使。破甑生尘愁范丹。
懒画眉
作者：邵璨
朝代：明
体裁：曲

末：秦贼。你把狗苟蝇营尽封侯秦贼。你把。义士忠臣作寇雠秦贼。你。怀朋挟党恣奸谋。上方剑谁当授秦贼。你。不到乌江不肯休。
懒画眉
作者：邵璨
朝代：明
体裁：曲

贴：看那寒襦上点点泪痕斑。晨镜里萧萧形影单怎能够。佳儿佳妇再团圞。只因故里遭兵难。几处凄凉百事难。
扑灯蛾
作者：邵璨
朝代：明
体裁：曲

贴：荷蒙频宠招。怀恩怎生报。外：重感故人意。对酒且须倾倒也。念离多会少。论友朋亲义似同胞。合：总然是范张管鲍。这情深契厚。不啻生死交。
挂真儿
作者：邵璨
朝代：明
体裁：曲

旦携药上：紫火金丹何处有。仙方未授神楼。且尽芹诚。躬调药饵。愿母病康宁如旧。
挂真儿
作者：邵璨
朝代：明
体裁：曲

贴上：游子天涯音信杳。贤孝妇猛地相抛数载悽惶。终朝懊恼。心事有谁知道。
挂真儿
作者：邵璨
朝代：明
体裁：曲

贴上：老态侵凌加症候。良医信是难求。旦：展放愁眉。调和病体。愿从此安跻遐寿。
排歌
作者：邵璨
朝代：明
体裁：曲

内苑糟丘。中山醴泉。须教渴吻流涎。相逢拚取杖头钱。一斗休论价十千。合：金兰嫩。玉薤鲜。长安市上酒家眠。清如圣。浊似贤。玉楼人醉杏花天。
排歌
作者：邵璨
朝代：明
体裁：曲

外：放达刘伶。风流阮宣。休誇草圣张颠。知章骑马似乘船。苏晋长斋绣佛前合前净。
排歌
作者：邵璨
朝代：明
体裁：曲

末：学士黄封。佳人绣筵。争如解佩神仙。古人何必爱逃禅。试看鲸吸百川合前众看壁诗介末净。
排歌
作者：邵璨
朝代：明
体裁：曲

生：菽水违情。莺花枉妍。持杯使我悽然。空闻急管与繁弦。懒与时人学少年合前净。
斗黑麻
作者：邵璨
朝代：明
体裁：曲

外：心只虑吾兄护兵远谪。边塞上风霜。岂曾惯历。离别去转忧忆。打破愁城。我心匪石。合：云横绝域。万山遮故国。那有鳞鸿寄书咫尺。
斗黑麻
作者：邵璨
朝代：明
体裁：曲

生：我只愿朝廷去奸进直秦相国。你莫说谪贬我。。便刀斧加诛。此心肯易我到边上。待戎事稍暇呵。。还须上万言策。拚取微躯。裹尸马革合前。
普贤歌
作者：邵璨
朝代：明
体裁：曲

丑上：内庭天使下旬宣。威惠能廉赞化权。公文星火煎。只愁得罪愆。若念乡情须顾恋。
普贤歌
作者：邵璨
朝代：明
体裁：曲

丑扮堂候官上：衮衣天上未朝回。人拥沙堤相府开。公文满案堆。六曹星火催。执事纷纷专等待。
普贤歌
作者：邵璨
朝代：明
体裁：曲

净上：夫因兵难丧边邮。寂寞蓬茅老寡妻。林深客到稀。何人扣破扉。内作犬吠介落日孤村山犬吠。
普贤歌
作者：邵璨
朝代：明
体裁：曲

净上：青灯黄卷恨无缘。充补粮房一吏员。上司不见怜。腌臜受万千。峻法严刑忧怎免。
月云高
作者：邵璨
朝代：明
体裁：曲

旦上：两眉长皱。愁怀与谁剖。奔走长途里。更苦遭强寇。仰诉苍天。望将奴暗中祐。痛苦姑年老。怎得亲承箕帚。掩面无言只泪流。骨肉萧条无限愁。
月云高
作者：邵璨
朝代：明
体裁：曲

路途生受风尘怎驰走。其奈弓鞋小。欲进还却后。孤影栖栖。何殊丧家狗。至此身狼狈。想是时遭阳九。四顾茫茫何处投。未语人前先害羞。
朝元歌
作者：邵璨
朝代：明
体裁：曲

净：滚滚红尘拂面。东风花满烟。春事正睻妍。对此韶华。且宜游衍。谁道人离乡贱。宝剑青毡。行囊尽馀沽酒钱。何处卸行躔。向长安都市眠合前。
朝元歌
作者：邵璨
朝代：明
体裁：曲

外：十载青灯黄卷。萤窗苦勉旃。雪案费精研。指望荣亲。姓扬名显。试向文场鏖战。礼乐三千。英雄五百争后先。快着祖生鞭。行赡尺五天合前。
朝元歌
作者：邵璨
朝代：明
体裁：曲

末：携取琴书笔砚。行装只半肩。客计甚萧然。水宿风餐。怎生消遣。天晚长途人倦。芳草芊绵。王孙岂不思故园。看落日下平川。归人争渡喧合前。
朝元歌
作者：邵璨
朝代：明
体裁：曲

生：花边柳边。燕外晴丝捲。山前水前。马上东风软。自叹行踪有如蓬转。盼望乡山留恋。雁素鱼笺。离愁满怀谁与传。日短北堂萱。空劳魂梦牵。合：洛阳遥远。几时上九重金殿。几时上九重金殿。
柳穿鱼
作者：邵璨
朝代：明
体裁：曲

净上：官司差点做都官。案牍劳形几时閒。闻说玉京天诏下。奉迎奔走甚烦难。排仪仗。列旌干。疾忙到此设香案。
桂枝香
作者：邵璨
朝代：明
体裁：曲

丑：娘子。伊家休怪。非妾轻浼。奈缘他富室檀郎。要选那娇娥为配。想赤绳系足。想赤绳系足。姻缘厮对。也是无如之奈周妈妈。我。惯为媒。已定蓝桥约。何愁事不谐。
桂枝香
作者：邵璨
朝代：明
体裁：曲

净：看他眉攒愁黛。容含羞态。堪怜守寡樊姬。怎肯把初心更改。旦：不要采那老乞婆。丑：娘子。你不要假乖。净：不须用论争。不须用论争。娘行休罪。只应宁耐。笑良媒。枉付青鸾信。须知事不谐。
桂枝香
作者：邵璨
朝代：明
体裁：曲

流离颠沛。一身狼狈。谁怜我寡鹄陶婴。守困蓬门七载。念结发旧恩。念结发旧恩。移天难再。如何纳采老乞婆。笑你。虽为媒。便有蓝田玉。今生事不谐。
梁州序
作者：邵璨
朝代：明
体裁：曲

外：想古人在颠沛流离。未尝肯贪生逐利。这班班青史。尚垂芳誉看那。牧羊还汉。溃腹归唐。苦操真难比。袖中三尺剑。吐光辉。不斩楼兰誓不归合前外。
梁州序
作者：邵璨
朝代：明
体裁：曲

清霜衰草。黄沙边地。日晚胡笳哀泪。天涯游子。离心转觉伤悲况那。衡阳雁杳。湘浦鱼沈。苦道书难寄。几回魂欲断。思悽迷。梦绕关河月落时合前。
梁州序
作者：邵璨
朝代：明
体裁：曲

生：醉心胸贤圣诗书。存性分朝神清气。问平生辛苦。所学何事汤思退那奸佞之徒。只贪一时侥倖。却笑那。甘心降虏。俛首归戎。此辈真忘耻。楚囚边塞远。任风吹。须把金戈挽落晖合前。
梁州序
作者：邵璨
朝代：明
体裁：曲

风尘孤客。皇华天使。节苦冰霜坚厉。丹心一点。终身誓死无亏但只虑。高堂日短。破镜鸾孤。两下无依倚。举头亲舍远。片云飞。愁睹斑斓五綵衣。合：臣子分竭忠义。念亲恩育养全遗体。当国难怎生避。
步步娇
作者：邵璨
朝代：明
体裁：曲

叹乡闾播荡遭时否。只意做沟渠鬼。途路风波两处飞。妇姑彼此无依倚。合：天教今日此相逢。喜一家骨肉重完聚。
步步娇
作者：邵璨
朝代：明
体裁：曲

生：叹当初只为功名事。俾母子成遐弃。怎想漂零在路隅贴：幸今日又得团圞喜。外：弟和兄只道永参商。从今友爱歌棠棣。
步蟾宫
作者：邵璨
朝代：明
体裁：曲

净扮兀朮上：力拔山兮气盖世。时不利兮骓不逝。时乎时乎可奈何。苍天故屈英雄志。
步蟾宫
作者：邵璨
朝代：明
体裁：曲

外上：厚禄故人先解绶。仰高义长怀惭负。豺狼当道事堪忧。且向衡门株守。
步蟾宫
作者：邵璨
朝代：明
体裁：曲

末上：懒去折腰辞五斗。三径在菊松依旧。微躯此外更何求。肯厌羹藜饭糗。
水底鱼儿
作者：邵璨
朝代：明
体裁：曲

丑上：坐破寒毡。灯窗苦十年。试官批卷。定为第一篇。
水底鱼儿
作者：邵璨
朝代：明
体裁：曲

丑挑行李上：瓦解沙崩。指临安为上京。人烟奔竞。边烽日夜惊。
水底鱼儿
作者：邵璨
朝代：明
体裁：曲

净上：终日营营。验蓍龟兆最灵。知天知命。不须排五星。
水底鱼儿
作者：邵璨
朝代：明
体裁：曲

净上：骐骥争先。云程快着鞭。是人钦羡。道咱作状元。
水底鱼儿
作者：邵璨
朝代：明
体裁：曲

旦：俯伏阶庭。怎当心战兢大人可怜见。。孤豚落阱。望哀怜一济生。末：天使威声。四方神鬼惊。休来触令。教咱吃罪刑。
水底鱼儿
作者：邵璨
朝代：明
体裁：曲

旦：富室侵凌。到官司特诉鸣。高台明镜。暂将节驾停。末：妇人过去。大人来了。生上：揽辔徐行。管教民庶宁。施仁发政。坐看狱讼平。
水底鱼儿
作者：邵璨
朝代：明
体裁：曲

末负行李上：笳鼓喧轰。四方多战争。离乡别井。怎当心战兢。
江儿水
作者：邵璨
朝代：明
体裁：曲

丑：老安人。休烦恼大娘子。。莫痛悲。我心头展转犹疑虑见说大官人离此将有三千馀里路。。人去迢迢三千里。其间未审真和伪。听我一言宽慰日后自有的信回来。。谩且寻风。再问吉凶详细。
江儿水
作者：邵璨
朝代：明
体裁：曲

净丑：清都贵神。妙林经卷。祈禳众生。广开宝殿。星冠鹤氅礼重玄合前。
江儿水
作者：邵璨
朝代：明
体裁：曲

旦：我本是儒家女。如今做鬼妻丈夫。。不如勇绝从君逝只一件。。你亲在高堂无依倚。偷生只合供甘旨。暂且割恩全义。犹恐他心伤。背把罗襟拭泪。
江儿水
作者：邵璨
朝代：明
体裁：曲

末：三乘九皇。望赐方便。玉烛宝香。特来上献。俺恩官恳祷意精虔合前。
江儿水
作者：邵璨
朝代：明
体裁：曲

生：堪悲故乡。自遭兵火。骨肉乱离。灾危未免。未知何地再团圆。合：时逢上元。人修善缘。保一家相逢如愿。
江儿水
作者：邵璨
朝代：明
体裁：曲

贴：我心如醉。魂似飞。谁知物在人亡矣。丑：老安人请起。料没有此事贴：我儿。。你本是个飞腾青云器。翻做个战死沙场鬼我儿。。不是你将亲抛弃。自恨我当初。强逼去蟾宫攀桂。
江头金桂
作者：邵璨
朝代：明
体裁：曲

为学本希贤希圣。幸遭逢起一经。谁想权臣当路。操弄国柄。把忠良牢陷阱。因此上疏奏承明。要除邪佞。却被奸谋谪贬。远塞监兵。飘飘置身一羽轻我也休要恨他。只是命该如此。。谩尤人怨己。谩尤人怨己。荣枯有命。论人生。须信弱草栖尘坌。留取丹心照汗青。
江头金桂
作者：邵璨
朝代：明
体裁：曲

外：哥哥。你自负胸中耿耿。况龙头属老成。自古为人臣子。当尽忠鲠。怎辞得烹五鼎。生：这是我分内之事。母亲在上如何外：哥哥。。你既身在朝廷。敢图家庆。只得向黄云白草。万里边尘。把诸蕃虏尘都扫净。看呼韩稽颡。看呼韩稽颡。单于系颈那时节标功铁柱呵。树勋名。也知道苏武空持节。须信终军枉请缨。
江头金桂
作者：邵璨
朝代：明
体裁：曲

想当日难违母命。携书上帝京。谁信道挂名金榜。遭此不幸。俾儒臣习战征。向九万鹏程。雁鸿分影。试看鹡鸰原上。两两飞鸣。顾急难无限情。叹西堂梦杳。叹西堂梦杳。姜肱被冷。弟和兄。本为月殿攀双桂。翻做风波逐雨萍。
江头金桂
作者：邵璨
朝代：明
体裁：曲

生：我一身似流萍漂梗。又向遐荒万里行。回首孤云何处。空念乡井。几时得归定省。只愁他鹤发星星渐入榆景。最苦天涯兄弟。执手叮咛。吞声更将别泪零。叹人生聚散。叹人生聚散。行藏不定秦相国。谩凭凌。你只道蓬迹随风转。我自是葵心向日倾。
沁园春
作者：邵璨
朝代：明
体裁：曲

为臣死忠。为子死孝。死又何妨。自光岳气分。士无全节。观省名行。有缺纲常。那势利谋谟。屠沽事业。薄俗偷风更可伤。怎如那岁寒松柏。耐历冰霜。閒披汗简芸窗。谩把前修发否臧。有伯奇孝行。左儒死友。爱兄王览。骂贼睢阳。孟母贤慈。共姜节义。万古名垂有耿光。因续取五伦新传。标记紫香囊。
沈醉东风
作者：邵璨
朝代：明
体裁：曲

外：为功名把慈闱忍抛。怎做得绝裾温峤哥哥。我和你出去后呵。。甘旨有谁调。甘旨有谁调亲恩难报。空泪洒北堂萱草。
沈醉东风
作者：邵璨
朝代：明
体裁：曲

生：论忠节忍学那赵苞。也只愿事亲行孝。晨夕里念劬劳。晨夕里念劬劳。私情乌鸟。因此上敢违慈教。
沽美酒
作者：邵璨
朝代：明
体裁：曲

我采山花可疗饥。收木叶可纫衣。身似流云迹似飞。吞六气。去三尸。经几度伐毛洗髓。一颗粟密藏人世。三尺剑快斩妖魑。挥羽扇能分江水。握神符曾为霖雨。老渔翁你好痴。要知我住居。笑指着白云天际。
泣颜回
作者：邵璨
朝代：明
体裁：曲

外：听说泪交颐。顿教人如醉如痴。同胞同气。怎知道死丧沟渠。我心中暗疑。恐那人错做了传来语。叹骨肉永诀哀伤。也难如兔死狐悲。
泣颜回
作者：邵璨
朝代：明
体裁：曲

旦：思之。百战履艰危。他魂依草莽。身饲狐狸当时范杞良身死长城之下。其妻孟姜女就去求尸埋葬了。。堪怜姜女。独去万里求尸奴家今日呵。。茕茕寡妻。路途遥怎到得沙场里叔叔。。你须怜手足情深。看荆花并蒂连枝。
泣颜回
作者：邵璨
朝代：明
体裁：曲

贴：嗟吁。痛想我孩儿。指望荣归膝下。那知物故天涯。风沙边地。谁与他掩覆蔂梩。他魂无所依。念骨肉岂把尸骸弃孩儿。。你须当远涉寻求。早登程不用趑趄。
海棠花
作者：邵璨
朝代：明
体裁：曲

丑上：风色冷萧萧。穷巷何人到。
游善权寺
作者：邵璨
朝代：明

玉带桥边辍榻来，桧香松暖寺门开。饥猿隔涧窥红果，老鹤沿阶啄紫苔。豪客漫夸诗胜偈，高僧自说镜非台。軞车历遍黄金界，九斗坛前趁月回。
满庭芳
作者：邵璨
朝代：明
体裁：曲

生上：客梦阑珊。乡心迢递。瞢腾似被馀酲。外上：风沙吹鬓。月冷晓霜清。生：娄大人怎生不见。末上：十载淹留边地。叹征裘染尽膻腥。净负行李上合：重回首。帝城何处。诣阙请长缨。
滴溜子
作者：邵璨
朝代：明
体裁：曲

末扮黄门官上：风云护。风云护九重禁闱。兵戈拥。兵戈拥岂容进取。小臣是中朝通使。倘吾皇有玺书。疾忙报语。望日瞻天。从实奏知。
滴溜子
作者：邵璨
朝代：明
体裁：曲

生：微臣的。微臣的荷蒙圣躬。今日里。今日里喜沾厚宠。感恩空怀惭悚。叶心赞庙谟。赓歌圣宋。期取功名勒鼎钟。
滴溜子
作者：邵璨
朝代：明
体裁：曲

生：臣钦奉。臣钦奉圣朝旨意。特来拜。特来拜上皇圣主。事君当行臣礼。望伊一指麾。通闻行寓。俯伏鞠躬。天高听卑。
玉交枝
作者：邵璨
朝代：明
体裁：曲

外：一从登第。与吾兄分别帝畿。惊闻讣报来边地。奉亲命远去求尸。归来故园皆已非。幸邮亭母子得相会合前。
玉交枝
作者：邵璨
朝代：明
体裁：曲

旦：兵戈时世。妇和姑伊东我西婆婆。。驱驰远道谁扶侍。朝夕里痛苦酸嘶。贴：媳妇。你在何处栖身这几年。旦：皇皇此身无所依。幸周家老姥相留住合前。
玉交枝
作者：邵璨
朝代：明
体裁：曲

贴：孩儿你两个当时别去。值迁都乡关乱离。荒忙两口出逃避。怎想中路艰危那时被贼分散了。。孤身自怜何处归你兄弟偶尔回来。。天教会合邮亭里合前。
玉交枝
作者：邵璨
朝代：明
体裁：曲

音尘迢递。飘泊孤身淹外夷。为功名未遂男儿志。北堂久冷斑衣。伤心载歌陟�诗。瞻云已洒思亲泪。合：看香囊离合有期。对青灯浑如梦寐。
玉台令
作者：邵璨
朝代：明
体裁：曲

末随生上：十载边塞风烟。怎想一家播迁。叩首祷龙天。保禳特赐周全。
玉山颓
作者：邵璨
朝代：明
体裁：曲

外：南冠拘系。末：大人几时还乡。外：问南还犹未有期。叹终朝目断孤鸿。更那堪信绝双鲤。云横远树。难把我乡心遮住合前。
玉山颓
作者：邵璨
朝代：明
体裁：曲

末：阳关别意。叹征人先怯路岐。只虑着苦雪繁霜。怎跋涉万山千水。带着云笺数纸。恐路杳浮沈无计合前。
玉山颓
作者：邵璨
朝代：明
体裁：曲

生：凭君传语。末：传与何人。生：我萱亲不须念儿。自当时一别容颜。到今来几易寒暑更烦你传示我。娇妻幼弟。望早晚躬调甘旨。末：谨领谨领。合：万里人南去。唱骊驹。一封书寄数行啼。
玉胞肚
作者：邵璨
朝代：明
体裁：曲

乞婆无赖。故生狞强纳聘财。全不顾礼义纲常。向人前满口胡柴。寻思就里。教人睹物泪盈腮。谁信香囊是祸胎。
玉胞肚
作者：邵璨
朝代：明
体裁：曲

净：娘行听解。且休为閒非恼怀。料阴霾暂掩青天。有一日雾散云开他。花言巧语。誇张聘物胜金钗。羞杀温家玉镜台。
玉胞肚
作者：邵璨
朝代：明
体裁：曲

旦：香囊堪爱。我姑嫜亲自制裁。叹于今物在人非。念夫婿去时曾佩。追思往事吾家旧物是何来老乞婆。教你。舌剑唇鎗反受灾。
玩仙灯
作者：邵璨
朝代：明
体裁：曲

旦上：宝殿瑶庭。紫极上清真境。到此来瞻神礼圣。净上：只见巨鼎腾烟。华灯散影。俛首皈依。听演黄庭内景。
玩仙灯
作者：邵璨
朝代：明
体裁：曲

旦上：琴瑟久乖张。整宫商重调角徵。
琐窗寒
作者：邵璨
朝代：明
体裁：曲

旦：听鸡鸣妆镜慵临。寤寐常怀奉母心。恐西山日近。老景加侵。躬操井臼。还劳织衽。向晨昏怎辞兴寝。合：古今。惟有孟母与曾参。这般贤孝堪钦。
琐窗寒
作者：邵璨
朝代：明
体裁：曲

生外上：论为学须惜分阴。瞬息风檐岁月侵。奉慈亲强学扇枕温衾。儿心祗恐。春秋高甚。那恋着腰黄衣锦。合：古今。惟有孟母与曾参。这般贤孝堪钦。
琐窗寒
作者：邵璨
朝代：明
体裁：曲

贴：守孤帏几度泪沾衿。二十年馀丧槁砧。把诗书教子。每苦难禁终宵耿耿。何曾安枕。只愁他罄囊虚廪。合：古今。惟有孟母与曾参。这般贤孝堪钦。
琐窗郎
作者：邵璨
朝代：明
体裁：曲

丑：这书生好是痴呆。掉笔舌生祸胎。方图贵显。反受飞灾。跪介：恩官雅度。只须宽贷合前净。
琐窗郎
作者：邵璨
朝代：明
体裁：曲

末：绿衣郎独占高魁。乃国家梁栋材。净：他什么梁栋材末：丞相。你。恩沾九命。位列三台。尊贤礼士。何必深罪合前。
琐窗郎
作者：邵璨
朝代：明
体裁：曲

笑狂生质类驽骀。献廷策太不才。专非内省历诋西台。他凭河暴虎。如今难悔。合：管教他风尘千里向边塞。亲战伐受颠沛。
琥珀猫儿坠
作者：邵璨
朝代：明
体裁：曲

丑：五更将尽。庭树野乌噪。月淡霜浓天渐晓。征夫催起正喧闹合前外。
琥珀猫儿坠
作者：邵璨
朝代：明
体裁：曲

外：四更时分。归梦已惊觉。野店鸡声何太早。高堂亲鬓叹衰老。合：烦恼。怎能勾骨肉团圆。母子相保。
甘州歌
作者：邵璨
朝代：明
体裁：曲

净：胡笳几处鸣。又数声谯角呜呜相应。旌旗成阵。愁遇着逻骑游兵。末：这个铁柱。是晋时南平太守所立。净：当时晋臣征战地。勋业尤存铁柱名。合：经沙障。涉水程。千山才过万山迎。胡尘暗。猎火明。愁云低锁汉长城。
甘州歌
作者：邵璨
朝代：明
体裁：曲

外：东方日未生。见破云残月尚随人影。愁烟霏雾。一望里野色冥冥。生：这个台是汉李陵的望乡台。外：高台望乡空在眼。降虏当年羞李陵。合：思乡念。游宦情。哀鸿过处旅魂惊。丹心老。客鬓星。何时飞舄拜朝廷。
甘州歌
作者：邵璨
朝代：明
体裁：曲

末：川原一望平。在路途何意顾瞻风景。阴山閒静。难禁这爽气严凝着处草都是白的。这搭儿草怎么青。。空怜汉妃孤冢在。草色经寒犹自青。合：风尘卧。霜露征。骖騑驰骤骆驼轻。狼烽堠。骠骑营。貔貅彪虎怎留停。
甘州歌
作者：邵璨
朝代：明
体裁：曲

生：残星破暝。想夜寒关隘未有鸡声。归心如箭。怎惮路途驰骋。外：闻得汉臣苏武。留此十九年。始得归国。生：丹心尚存容鬓改。持节还乡悲子卿。合：瞻亲舍。脱虏庭。遥随星斗向南征。趋王命。转帝京。腰横长剑气峥嵘。
生查子
作者：邵璨
朝代：明
体裁：曲

丑带香囊上：张家才歇迎。李家忙接待。奔走不曾停。只是贪财贿。
生查子
作者：邵璨
朝代：明
体裁：曲

净上：桃源旧主人。恩遇心难背。菽水奉晨昏。自愧无鲑菜。
生查子
作者：邵璨
朝代：明
体裁：曲

外上：儒冠岂误身。平步青霄上。亲舍久凄凉。客路多劳攘。
画眉序
作者：邵璨
朝代：明
体裁：曲

丑：云气掩重霄。旷野江空绝飞鸟。看群山失翠。总是琼瑶。三白应岁事占祥。六出喜天公施巧合前。
画眉序
作者：邵璨
朝代：明
体裁：曲

净：四海乐时雍。圣主垂衣御天统。看尧庭叠见。总是英雄。起贤佐渭水飞熊。表嘉瑞岐山鸣凤合前。
画眉序
作者：邵璨
朝代：明
体裁：曲

外：文史勉三冬。经济才华愧晁董。喜文场一战。奏捷词锋。奋身誇荀氏八龙。览德羡河东三凤合前。
画眉序
作者：邵璨
朝代：明
体裁：曲

外：旅泊过终朝。荏苒风尘几时了。在穷途青眼。赖有同袍。想天意憔悴荆花。怪雪色侵凌萱草合前。
画眉序
作者：邵璨
朝代：明
体裁：曲

末：才子气如虹。下笔文源似泉涌。羡难兄难弟。并列儒宗。谩誇他千里神驹。争似你双飞灵凤合前。
画眉序
作者：邵璨
朝代：明
体裁：曲

末：风雪掩衡茅。穷巷何人问幽悄。喜尊盈腊蚁。俎有山肴。昔曾向江左分毡。休问取山阴回棹。合：苦天气。同杯酒。无事且宽怀抱。
画眉序
作者：邵璨
朝代：明
体裁：曲

生：三策献重瞳。独占鳌头圣恩重。念鲰生何幸。此日登庸。云程远方旧鲲鹏。天阙近争来麟凤。合：大家同赴琼林宴。人人在锦绣丛中。
画眉序
作者：邵璨
朝代：明
体裁：曲

贴：终日困蓬蒿。涸辙馀生叹枯槁。念乡园何处。骨肉萧条。紫塞外游子牵愁。青镜里流年催老合前。
番卜算
作者：邵璨
朝代：明
体裁：曲

外上：推毂荷君恩。特拜元戎职。玉门关外霍嫖姚。肉眼何曾识。
番卜算
作者：邵璨
朝代：明
体裁：曲

末扮使臣上：喜色动龙颜。恩诏传丹凤红尘飞骑赴边陲。文武均沾宠。
番卜算
作者：邵璨
朝代：明
体裁：曲

生上：一卷吕公书。七纸陈琳檄。甲兵十万在胸中。笔底收功绩。
皂罗袍
作者：邵璨
朝代：明
体裁：曲

丑：莫笑我狂言誇奖。似神鱼失势。暂困濠梁。禹门一日会飞扬。春风鼓动桃花浪合前。
皂罗袍
作者：邵璨
朝代：明
体裁：曲

净：我礼度从来豪放。恃三军笔扫。五綵胸藏。须教白屋出朝郎。争誇月斧归天匠合前。
皂罗袍
作者：邵璨
朝代：明
体裁：曲

净：老妪孤身贫困。恨朝昏菽水。未尽殷勤。荷蒙恩赐帛和金。怀羞负赧真忘本合前。
皂罗袍
作者：邵璨
朝代：明
体裁：曲

旦：那日身遭艰窘。向穷途逃难。进退无门。何由北海遇孙嵩。多蒙老姥相怜悯。合：几年相顾。怎生负恩。千金相赠。未足报恩。教人感激萦方寸。
皂罗袍
作者：邵璨
朝代：明
体裁：曲

末：自忝朝廷作养。尽劳形雪案。苦志萤囊。十年灯火困寒窗。一朝姓字题金榜合前。
皂罗袍
作者：邵璨
朝代：明
体裁：曲

生：为学本知趋向。论修身须尽俭让温良。求仁未入仲由堂。安贫且卧颜回巷。合：男儿志气。努力自强。圣贤经传。潜心会讲。奎光直透三千丈。
破阵子
作者：邵璨
朝代：明
体裁：曲

贴上：绿鬓因愁变尽。朱颜为病凋残。外上：远书有雁何由到。长铗无鱼只自弹。几时怀抱宽。
神仗儿
作者：邵璨
朝代：明
体裁：曲

丑：裙钗老妪。邻家居住。喜白头相聚。匮乏我当周济。生外贴旦合：凡百事望提携。凡百事望提携。
神仗儿
作者：邵璨
朝代：明
体裁：曲

关山万里。关山万里。来朝宸陛。奈重闱严邃。死生真难回避。何处是帝王居。何处是帝王居。
神仗儿
作者：邵璨
朝代：明
体裁：曲

扬师振旅。扬师振旅。张皇兵势。阚貔貅堪畏。要全君臣恩义。须俛首拜单于。须俛首拜单于。
神仗儿
作者：邵璨
朝代：明
体裁：曲

旦：高堂母氏。他乡游子。慎勿多忧虑。生：娘子。母亲在堂如何。旦：我自供调甘旨。合：晨夕里强支持。晨夕里强支持。
福青歌
作者：邵璨
朝代：明
体裁：曲

丑扮邻母上：少年郎读书豪气。赴春闱必登高第。老娘积祖是邻居。特来贺喜。饯行程少助盘费。
福马郎
作者：邵璨
朝代：明
体裁：曲

净丑：自小从戎能骑射。对阵扬弓矢。无惧色。幕下从来号万人敌合前。
福马郎
作者：邵璨
朝代：明
体裁：曲

末：督府枢谟能赞画。大将军容盛。声烜赫。文武威千里动蛮貊。合：一战破戎狄。名和姓勒取燕然石。
窣地锦裆
作者：邵璨
朝代：明
体裁：曲

末上：三年笃学不窥园。刺股悬梁志亦坚。文章亦可选青钱。问友寻师更勉旃。
窣地锦裆
作者：邵璨
朝代：明
体裁：曲

末：琼林春色醉仙桃。圣泽千年此日遭。诗成珠玉在挥毫。池上于今有凤毛合前末。
窣地锦裆
作者：邵璨
朝代：明
体裁：曲

生外上：洛阳新林染宫袍。特领天恩下九霄。羽林冠盖竖旌旄。方显得男儿志气高。合嗹哩哩啰啰哩嗹嗹哩哩啰啰哩嗹。
簇御林
作者：邵璨
朝代：明
体裁：曲

旦：身劳悴。力苦艰。奉高堂菽水欢。只愁他日近桑榆短。问苍天人去也何时返合前。
簇御林
作者：邵璨
朝代：明
体裁：曲

贴：山迢递。水渺漫。叹人间行路难。倚门慈母空肠断。怎能勾他平步登霄汉。合：省愁烦。金钱问卜。多应是锦衣还。
糖多令
作者：邵璨
朝代：明
体裁：曲

生：王事苦羁縻。终身别凤帏。旦：边程万里信音稀。怎想重谐连理。合：深感慨。好伤悲。
红绣鞋
作者：邵璨
朝代：明
体裁：曲

丑：打围直入长城。长城。汉人往往奔惊。奔惊。弓落月。箭流星。边日淡。陇云平合前。
红绣鞋
作者：邵璨
朝代：明
体裁：曲

净：悠悠羽旆云旌。云旌。蓬蓬羯鼓神钲。神钲。驰猎犬。臂胡鹰。人辟易。马飞腾。合：醉穹庐且饱膻腥。醉穹庐且饱膻腥。
红绣鞋
作者：邵璨
朝代：明
体裁：曲

净：群丑暂且归营。归营。明日管取交兵。交兵。心猛烈。气峥嵘。攻泽潞。取幽并合前。
红绣鞋
作者：邵璨
朝代：明
体裁：曲

合：三军气猛威雄。威雄。连衡左右折冲。折冲。归上国。奏肤功。呼万岁。觐重瞳。麟阁上。画形容。
红绣鞋
作者：邵璨
朝代：明
体裁：曲

末：胡儿马上为生。为生。那管露宿霜征。霜征。毡帐暖。铁衣轻。秋气肃。暮烟横合前。
红衲袄
作者：邵璨
朝代：明
体裁：曲

值此汉中衰天步艰。致此国分崩朝政乱。俺忠良尽被蛮荒窜。那险邪尽做了台省官。怎能勾离膻乡持节返。那时节立朝纲当辩奸。我这里正气漫漫塞两间。
红衲袄
作者：邵璨
朝代：明
体裁：曲

末：我也曾挽天潢濯肺肝。也曾采蕨薇充糗饭。怎做得餐毡啮雪终归汉。怎做得狗盗鸡鸣潜度关。一点心怎忘君父难。六尺身可当朋友患。我一死须教轻泰山。
红衲袄
作者：邵璨
朝代：明
体裁：曲

生：我也曾侍黄麻在供奉班。也曾赐金莲接士馆。只为封章奏入承明谏。致此万里边庭凋素颜。总然使困桁杨拘狴犴。我这里苦冰霜。节自完。至死心存一寸丹。
红衲袄
作者：邵璨
朝代：明
体裁：曲

穿的是绣云裘戴着铁豸冠。手捧着紫泥书执着白象简我和你出入呵。。七香车引着黄罗伞。五花骢拥着碧玉鞍这般富贵呵。。受君禄。心怎安。负君恩知愧赧。须信是为臣难更难。
绕地游
作者：邵璨
朝代：明
体裁：曲

贴同旦上贴：忧心悄悄。历尽冰霜操。论教子轲亲难效。旦：鸡声报晓。问寝高堂早。执妇道肯求安饱。
缕缕金
作者：邵璨
朝代：明
体裁：曲

净扮老汉上：强壮日此从军。风尘堪白首。老辕门。自恨沟渠殍。饥寒难忍。向墦间祭处乞壶飧。谁人肯怜悯。
缕缕金
作者：邵璨
朝代：明
体裁：曲

外上：乘驿传好艰辛。水村才过了。又山村。见说沙场。前途将近。望疏林影里又斜曛。停骖解劳顿。
缕缕金
作者：邵璨
朝代：明
体裁：曲

旦扶贴上：愁雨卧。怯霜征。程途劳跋涉。苦伶俜。怅恨姑年老。妾身羸病况。弓鞋窄小怎生行。萍踪几时定。
缕缕金
作者：邵璨
朝代：明
体裁：曲

贴旦上：家荡散。业飘零。携筐还负筥。离家庭。两口无依倚。身如蓬梗向人烟骤处奔前程。何时得安靖。
罗帐里坐
作者：邵璨
朝代：明
体裁：曲

丑：老安人。大娘子。我与你同邻共井。况又恩洽义孚。艰危缓急。我当扶助你当初秀才不肯去赴举。也是我撺掇。曾许他支当一应欠缺。。一言既出。决无耽误合前。
罗帐里坐
作者：邵璨
朝代：明
体裁：曲

旦：我儿夫出外。家惟妇姑。举眼萧索。有谁堪诉。荷高邻厚德。怎生辜负。合：菜羹蔬食强支吾。怎做得崔家孝妇。
罗帐里坐
作者：邵璨
朝代：明
体裁：曲

贴：邻母。我时遭坎坷。家业尽无。晨昏生受。甚蒙看顾。怀恩惨戚。怎忘邻母。合：菜羹蔬食强支吾。幸有这辛勤孝妇。
胜葫芦
作者：邵璨
朝代：明
体裁：曲

净上：奉命单于议结婚。甥舅国做朱陈。若是书生成合卺。管教月老得宠冠三军。
腊梅花
作者：邵璨
朝代：明
体裁：曲

丑上：佳人贤孝绝代无。休问徐吾与李吾。你看那野禽能反哺。绕庭三匝叫慈乌。
节节高
作者：邵璨
朝代：明
体裁：曲

众：清朝紫禁仙。抚黎元。观风四国巡行遍。持天宪。节义全。经纶展。臣忠子孝从来鲜。须知百行为冠冕合前。
节节高
作者：邵璨
朝代：明
体裁：曲

众：煌煌昼锦旋。耀山川。天恩特厚褒封典。金章炫。花诰鲜。门楣显。丹书五彩云霞绚。举头谁道天颜远。合：荫子封妻世应稀。加官进爵人争羡。
花心动
作者：邵璨
朝代：明
体裁：曲

旦上：闺梦惊回。听流莺报道琐窗春晓。贴上：潘鬓垂丝。莱綵翻霞。閒身且自逍遥。外持酒上：夜来南极祥光照。合：亲寿日喜遇花朝。对碧桃同把寿樽倾倒。
花心动
作者：邵璨
朝代：明
体裁：曲

贴上：清白家声。嗣箕裘奕世尚遗勋荫。儿肄诗书。妇主蘋蘩。何须囊有嬴金。旦上：布荆惭遇梁鸿选。喜贤母慈爱恩深。旦暮间奉侍升堂将衽。
莺啼序
作者：邵璨
朝代：明
体裁：曲

丑：楼头戍鼓方二敲。冷风刮面犹峭。受饥寒这苦难熬。此身无所依靠。正四方干戈战争。况满路豺狼纷扰。心似捣。贴：娘子。你为何烦恼。丑为骨肉离愁多少。
莺啼序
作者：邵璨
朝代：明
体裁：曲

贴：三更漏点出丽谯。中宵魂梦颠倒。叹一家瓦解冰消。也知生死难料。避兵火慌忙走奔。奈客路遭逢强暴。心似捣。为子妇离愁多少内鸡声介。
菊花新
作者：邵璨
朝代：明
体裁：曲

末上：为臣当以效三仁。轩冕何如道义尊。就里自评论。改节此心何忍。
菊花新
作者：邵璨
朝代：明
体裁：曲

生上：边庭草色几回新。万里湖天月满蘋。独旅暗销魂。颠沛尚怀忠荩。
薄倖
作者：邵璨
朝代：明
体裁：曲

贴上：淑气驱寒。东风扇暖。看小庭芳草。落红零乱。也知春与镜中颜换。旦上：仙郎远。把凤管。吹残楚调。几度见秦楼月满。
蛮牌令
作者：邵璨
朝代：明
体裁：曲

外：他一身累轩冕。万里困腥膻。我十年劳梦寐两地望风烟。念骨肉何由会面。况夷夏阻绝山川。论忠孝应难两全。且请慈亲暂自消遣。
蛮牌令
作者：邵璨
朝代：明
体裁：曲

我衰年值乖蹇。他绝塞苦颠连。空教神思乱。望得眼儿穿。我终日里愁肠九转。到如今尺素空传。越教人中心惨然。料为忧愁断送残年。
蛮牌令
作者：邵璨
朝代：明
体裁：曲

看骸骨怎生认。知何地丧兄身。万里羁魂招不返。空落得泪沾巾。念骨肉颠连无告。只须将薄奠来陈。酹椒觞把哀情少伸。望尊魂来享殷勤。
西地锦
作者：邵璨
朝代：明
体裁：曲

外上：满眼春风桃杏。争如棠棣联荣。锦衣归省躬温凊。服劳夜寝晨兴。
西地锦
作者：邵璨
朝代：明
体裁：曲

生上：折槛无人廷诤。左衽忍及生灵。封章朝奏匡时政。夕贬万里边城。
解三酲
作者：邵璨
朝代：明
体裁：曲

七志六经曾解读。二典三谟知未闻。他乡锦衣思补衮空回首望枫宸孤衷自持臣子分。不得当朝亲事君。还思忖。总然是天高日远。怎负君恩。
解三酲
作者：邵璨
朝代：明
体裁：曲

念孩儿幼承母训。习诗书礼义之文今日淹滞在此呵。。天涯綵衣思报本。空含泪望孤云奈何不能还家。。归迟恐怀风木恨。不得高堂终养亲。还思忖。总然是天长地久。怎负亲恩。
谒金门
作者：邵璨
朝代：明
体裁：曲

生上：愁思乱。天际一声哀雁。心恋慈亲榆景晚。几番肠欲断。末上：十载风尘游宦。报国务输忠款。长夜漫漫犹未旦。谩教歌石烂。
逍遥乐
作者：邵璨
朝代：明
体裁：曲

末上：故友恨飘蓬。兵戈信不通。正是十年劳远别。一笑喜相逢。
逍遥乐
作者：邵璨
朝代：明
体裁：曲

贴旦上：镜里容颜改。恶说干戈盈四海。生外上：山阳笛响不堪闻。风光冷淡。故旧销沈。往事难论。
醉翁子
作者：邵璨
朝代：明
体裁：曲

外：听告。论为子事亲当显耀。但亲在高堂。怎敢远游相抛。贴：从教。奋万里鹏程。莫学区区儿女曹合前。
醉翁子
作者：邵璨
朝代：明
体裁：曲

生：难效。那闵损与曾参子道。且竭力承颜。尽心行孝。旦：论讨。看古往今来。耿耿名从青史标。合：祈寿考。愿鹤算绵绵。福海滔滔。
金珑璁
作者：邵璨
朝代：明
体裁：曲

旦上：寒来仍暑往。那堪怀旧悲凉。嗟薄命。叹空房。孤身成肮脏。时有血泪沾裳。劳织纴罢梳妆。
金珑璁
作者：邵璨
朝代：明
体裁：曲

贴上：孩儿辞故里。途路历尽艰危。空使我寸心驰。旦上：堂前姑老矣。天上游子归迟。情脉脉。思依依。
锁南枝
作者：邵璨
朝代：明
体裁：曲

净：你鸳鸯伴。两处飞。家园荡散无所依娘子。。途路遇逢伊。须当报恩义。旦：婆婆莫不误了。净：休拒阻莫致疑。妾是伊家老奴婢。
锁南枝
作者：邵璨
朝代：明
体裁：曲

净：看他形憔悴。心惨悽。生离死别真可悲。听说那情由。莫是吾家旧恩主。旦嗟叹介净：休嗟叹莫泪垂。在妾家暂居住。
锁南枝
作者：邵璨
朝代：明
体裁：曲

天欲暮。日易晡。茫茫此身迷处所。望眼已模糊。忧心又惊怖。空嗟叹枉叫呼。怎不见我媳妇。
锁南枝
作者：邵璨
朝代：明
体裁：曲

心酸痛。念我姑。神魂恍然失举措。他衰病倩谁扶。饥寒有谁顾。烟光惨人影疏。向谁行问前路。
锁南枝
作者：邵璨
朝代：明
体裁：曲

旦：念我离乡井。在路途。将军可怜容告诉。净丑：你两个妇人不要讨打吃。旦：逃难避迁都。孤身最贫苦。净丑打贴介：老妇人快把衣服来。旦：休摧挫乞恕奴只得。将身来强回护。
锁南枝
作者：邵璨
朝代：明
体裁：曲

旦：我愁肠暂轻慰。喜鹪鹩得故枝。免向人前羞耻。幸尔老妪相留。感荷殷勤意但不知婆婆在那里安身了。。心下苦人怎知。念骨肉何时再完聚。
锁南枝
作者：邵璨
朝代：明
体裁：曲

旦：方才凤谐侣又辞家。往帝畿。净：去做甚么。旦：只为春闱催试。净：可曾得中试。旦：独占金榜高魁。一向牵名利。净：去几年了。旦：六七年不见归。未审飘零在何地。
锁南枝
作者：邵璨
朝代：明
体裁：曲

神初醒。气不苏。羸身强前难举步媳妇怎生不见只见烟树苍茫。归鸦乱噪。又是天晚了。只见。烟树乱啼乌。空山欲昏暮。空嗟叹枉叫呼。怎不见我媳妇。
锁南枝
作者：邵璨
朝代：明
体裁：曲

荒村里。遇贼徒。行装罄然遭劫掳。弱体强支吾。苍黄此颠仆天色昏暝。婆婆那里去了。。烟光惨人影疏。向谁行问前路。
锁南枝
作者：邵璨
朝代：明
体裁：曲

贴：娘和女。苦又孤。净：不管你孤苦。只要财物。贴：萧然此身无抱负。净丑打介贴：垂老死何辜。难禁这凄楚。丑：把金帛来。贴：金与帛半点无。望将军莫嗔怒。
锦堂月
作者：邵璨
朝代：明
体裁：曲

外：难报。母氏劬劳。亲恩罔极。只愿寿比松乔。定省晨昏。连枝尚有兄嫂。喜春风棠棣联芳。娱晚景松筠同操合前。
锦堂月
作者：邵璨
朝代：明
体裁：曲

旦：祈祷。亲寿弥高。童颜自若。春色故偏萱草。兰茝生馨。青莲已见龟巢。喜一门和气如春。总万两黄金非宝合前。
锦堂月
作者：邵璨
朝代：明
体裁：曲

生：红入仙桃。青归御柳。莺啼上林春早。帘捲东风罗襟晓寒犹峭。喜仙姑书附青鸾。念慈母恩同乌鸟。合：风光好。但愿人景长春。醉游蓬岛。
锦堂月
作者：邵璨
朝代：明
体裁：曲

贴：垂老。素发飘萧。朱颜委谢。不复镜中年少。教子成名。只指望异日封褒孩儿。那时节。喜十年雪案萤囊。换五色金花鸾诰合前。
集贤宾
作者：邵璨
朝代：明
体裁：曲

初更画角声袅袅。听敲窗乱叶风飘。内作雁声：月暗江天孤雁叫。叹绝塞音书难到。西堂梦杳。吟不就池塘春草。心似捣。为手足离愁多少净诨介。
集贤宾
作者：邵璨
朝代：明
体裁：曲

黄昏古驿人静悄。坐来寒气萧萧。破壁残灯和雨照。惟瘦影孤形相吊。容颜渐槁。何日里得宽怀抱。心似捣。丑：妈妈。你为什么这般愁怨。贴为子妇离愁多少。
霜天晓角
作者：邵璨
朝代：明
体裁：曲

外上：同攀月桂。两处分棠棣。春草空劳梦寐。何时迭奏埙篪。
霜天晓角
作者：邵璨
朝代：明
体裁：曲

旦上：离鸾罢舞。羞把菱花睹。谁道婵娟早误。嫦娥永夜同孤。
霜天晓角
作者：邵璨
朝代：明
体裁：曲

贴上：孩儿出路。老景添悽楚。冷室尘生翠釜。日高未办朝餔。
霜天晓角
作者：邵璨
朝代：明
体裁：曲

贴上：恹恹病体。渐觉形憔悴。旦上：谩有愁眉锁翠。空教泪眼垂珠。
风入松
作者：邵璨
朝代：明
体裁：曲

生上：当时通籍向金闺。恨冷落斑衣。思亲万里书难寄。走岐路容颜凋弊。黄阁从他视草。丹心只自倾葵。
风流子
作者：邵璨
朝代：明
体裁：曲

兰陵张氏。甫兄和弟。夙学自天成。方尽子情。强承亲命。礼闱一举。同占魁名。为忠谏忤违当道意。边塞独监兵。宋室南迁。故园烽火。令妻慈母。两处飘零。九成遭远谪。持臣节十年身陷胡庭。一任契丹威制。不就姻盟。幸遇侍御。舍生代友。得离虎窟。昼锦归荣。孝友忠贞节义。声动朝廷。
风马儿
作者：邵璨
朝代：明
体裁：曲

丑：我自小曾亲笔砚。颇有些高明识见。人人都称为大掾。弄刀笔。换文卷。谁道清廉不爱钱。谁道清廉不爱钱。
风马儿
作者：邵璨
朝代：明
体裁：曲

净：枉做个粮房典吏。背律令一筹不展。作弊瞒官遭罪谴。望停威赐方便。谁信吾曹有二天。谁信吾曹有二天。
风马儿
作者：邵璨
朝代：明
体裁：曲

末：俺恩相霜威铁面。巡四国褰帷露冕。探微擿伏能视远。休得犯风宪。叵耐无知敢妄言。叵耐无知敢妄言。
风马儿
作者：邵璨
朝代：明
体裁：曲

生：我奉天诏循行郡县。察民情惩恶劝善。无知吏曹才识浅。对吾行敢强辩。甘受刑罚吃棍鞭。甘受刑罚吃棍鞭。
馀文
作者：邵璨
朝代：明
体裁：曲

人间善恶宜惩劝。管取紫香囊五伦新传。万古丹心照简编。
馀文
作者：邵璨
朝代：明
体裁：曲

从他使尽牢笼计。誓此生节义无亏。须信道人欺天不欺。
馀文
作者：邵璨
朝代：明
体裁：曲

合：从今更撰贤臣颂。报国丹心务秉忠。愿追踪伊吕簉羽夔龙。
香柳娘
作者：邵璨
朝代：明
体裁：曲

净：苦饥寒在途。苦饥寒在途。欠缺粮米。逢人只得长拜跪。旦：你是那里来。净：我是从军的健儿。我是从军的健儿。战败苦疮痍。还乡且逃避。旦：这个物事那里得来。净：在沙场战地。在沙场战地。见纵横卧尸。其间拾取。
香柳娘
作者：邵璨
朝代：明
体裁：曲

看香罗紫囊。看香罗紫囊。是我姑亲制。儿夫佩取长安去。净：娘子。你看了这罗袋儿。为何掉泪。旦苦介：我睹物感伤。我睹物感伤。心下自忧疑。其中有情弊。这饥寒武士。这饥寒武士。你在何方住居这个物事呵。。从何得取。
香罗带
作者：邵璨
朝代：明
体裁：曲

斋心礼上苍。听奴告禳。亲姑老年无倚傍。知他流落在何方也。身孤另思徬徨。晨昏寝食谁奉将。骨肉伤情也。几时得相逢萍水乡。
香罗带
作者：邵璨
朝代：明
体裁：曲

漂零及死丧。奈皇天降殃。薰炉更添一炷香。良人为国难赴边疆也。抛战骨在沙场。求尸怎能如孟姜除非是。梦里相逢也。几时得魂来归故乡。
香遍满
作者：邵璨
朝代：明
体裁：曲

古来人道。媳妇事舅姑。所欲当进取。谁信我家贫。日晏方炊黍。看流匙软粒。似玉还似珠这般荒歉之时。谁家不绝粮。婆婆。。你担饥受馁。休怨着裙钗女。
香遍满
作者：邵璨
朝代：明
体裁：曲

野园荒圃。挑摘取草蔬。露叶香可茹。翠盎盛来。暂假供匙箸。看柔丝嫩甲。未必成五俎语云。七十非肉不饱。不是奴家不为肥甘之奉。。幸亲甘淡泊。肯怨着忧葵女。
驻云飞
作者：邵璨
朝代：明
体裁：曲

丑：学问荒唐。终日陶陶入醉乡。纵酒情偏荡。舞剑年方壮嗏。。裘马任清狂。且耽游赏。你看云淡风轻。花外晴丝飏。合：细柳莺声出画墙。细柳莺声出画墙。
驻云飞
作者：邵璨
朝代：明
体裁：曲

净：上告娘行。死别生离固有常。世路多磨障。人事如翻掌嗏。。夫婿与萱堂。几时撇漾。休为死伤。生感泣添悽怆。合：只恐人闻也断肠。只恐人闻也断肠。
驻云飞
作者：邵璨
朝代：明
体裁：曲

壮志轩昂。自小游从翰墨场。文字皆官样。容貌非凡相嗏。。卢骆与王杨。岂为吾党。便遇韩柳欧苏。未必多谦让。合：目短曹刘十仞墙。目短曹刘十仞墙。
驻云飞
作者：邵璨
朝代：明
体裁：曲

岁久天荒。节孝终身念怎忘。姑老谁供养。夫死谁收葬嗏。。骨肉叹存亡。举家漂荡。身世浮沈。彼此无依仗。合：一度相思一断肠。一度相思一断肠。
驻云飞
作者：邵璨
朝代：明
体裁：曲

末：绮陌尘香。多士如云遇试忙。负笈纷来往。问友争寻访嗏。。逸足骋康庄。肯留羁鞅。志气凌霄。才思殊英爽。合：笔阵生风战堵墙。笔阵生风战堵墙。
驻云飞
作者：邵璨
朝代：明
体裁：曲

生上：幼习文章。曾佩轲亲教子方。甘旨躬调养。名利谁承望嗏。。凿壁且偷光。寸阴休旷。悟却诚明。义理从条畅。合：免使他年悔面墙。免使他年悔面墙。
高阳台
作者：邵璨
朝代：明
体裁：曲

泪染征衫。香消舞綵。高堂有人孤独。兄弟参商。那些个如手如足。鹏霄洛鲠分鸳侣。谩自怜有女如玉。念孤身家乡万里。旅愁千斛。
高阳台
作者：邵璨
朝代：明
体裁：曲

生上：弓矢斯藏。干戈载戢。三军且休戎服。紫塞烟清。中原今有颇牧你看那思归将士呵。。胡笳乱奏青云外。猛然里乱我心曲。走风尘勤劳王事。鬓丝销绿。
鹊桥仙
作者：邵璨
朝代：明
体裁：曲

生上：花飞江路。鸟啼红苑。过眼流光指撚。外上：思亲回首望家乡。又隔断青山不见。净末上：山程历尽。水程经遍。骥足康庄未展。合方今天子网英贤抱玉向明庭投献。
鹧鸪天
作者：邵璨
朝代：明
体裁：词

一曲清歌酒一巡。梨园风月四时新。人生得意须行乐。只恐花飞减却春。今即古。假为真。从教感起座间人。传奇莫作寻常看。识义由来可立身。
鹧鸪天·香囊记
作者：邵璨
朝代：明

一曲清歌酒一巡，梨园风月四时新。人生得意须行乐，只恐花飞减却春。今即古，假为真。从教感起座间人。传奇莫作寻常看，识义由来可立身。
黄莺儿
作者：邵璨
朝代：明
体裁：曲

旦：人去妾身单。为多愁损旧颜。晓临妆镜心慵懒。香消麝兰。钗分凤鸾。紫箫声断行云散合前。
黄莺儿
作者：邵璨
朝代：明
体裁：曲

风雨杏花残。捲帘时人倚阑。长途游子悲春晚。愁肠刃剜。愁眉翠攒。奈衡湘信杳无鱼雁。合：望长安。天高日远。人在五云端。
齐天乐
作者：邵璨
朝代：明
体裁：曲

生上：读书无意登廊庙。所志岂求安饱。菽水承欢。齑盐乐道。孝悌乃立身之要。外上：青云梦杳。且就学趋庭。继晷焚膏。合：兄弟怡怡。向慈闱躬把甘旨调。
四十明朝是
作者：邵经邦
朝代：明
体裁：五言绝句

四十明朝是，频闻画鼓挝。残灯持自照，忽吐两三花。
游径山
作者：邵经邦
朝代：明
体裁：古风

秦望山巅倚如掌，会稽奇穴来天上。径山不比天目高，犹能放眼延萧爽。瀛洲只在海东边，长江一泻何茫然。天吴蹴水雪山拥，鹏鸟抟风隺背连。芒鞋蹋遍云缥缈，千山万水何时了。笑踞芙蓉最上头，指点乾坤一时小。五峰拔翠碧云封，渊泉涌出金莲丰。锡钵遗来降水怪，袈裟挂处收苍龙。瑶华种种庄严境，遂使名山失真静。何似昆崙未凿开，不惊龙象犹天幸。我欲乘槎问汉津，三山夐隔蓬壶春。暂栖佛曰穷清赏，自入空门避世尘。飘飘如在神仙宅，夜半披衣坐磐石。同攀皓月访古松，要识元星倚苍柏。白云尽掩下方同，咫尺难论万里通。毒龙带角悬岑塔，铁骑空嘶万木风。玉堂真笔龙蛇势，净扫鸠坛散胸次。可怜兴庆一代宫，惟勒丰碑两行字。寒霜裂竹啸声哀，不见元猿独倚台。千古禅心无此寂，百年浩气涌如雷。回头独看三花树，雾灭荒山断归路。扶桑已出鸦背红，博得浮生此真趣。腐儒出处皆声名，大游不似维那行。任他喝石千年在，不及朝阳一凤鸣。
青牛行赠兴济孙封君
作者：邵经邦
朝代：明

南极老人君莫攀，东皇木公畴与班。谁人貌得果下叟，青瞳白发酡朱颜。鸿胪大人思邈裔，庞基先白孙敖世。金殿连姻钟鼎家，玉房通藉椒兰第。凤毛麟角斗芳菲，琼枝玉树相交辉。燕山灵椿窦氏老，函谷青牛柱下归。五千道德闲胸臆，七十寻常皆自得。长生久视固有常，善言知足无瑕贼。豪华岂足为翁多，盖公清净师参何。皇之无他玄与默，会见千世万世人颂青牛歌。
丁巳季冬史太常左过诗以谢教二首·其一
作者：邵维桢
朝代：明
体裁：七言律诗

故侯瓜地草连居，忽枉高轩践雨期。处士星光今夕朗，清卿月色几人窥。经堂云起龙来听，法座花飞鸟下随。一字提醒千劫后，暮年谁道转头迟。
丁巳季冬史太常左过诗以谢教二首·其二
作者：邵维桢
朝代：明
体裁：七言律诗

吾道南来望所归，阜乡拥处紫云随。真儒一世千秋脉，元气百年三代遗。倾盖各惭相识晚，旧簪独悔践盟迟。春风队里容吾老，问柳寻花也自宜。
送闻源叔应辟听选
作者：邵维桢
朝代：明
体裁：七言律诗

丁年丙夜并篝燃，花鸟东山每挈然。九举蜚声称白蜡，一袍落色愧青毡。冰清易借山公剡，赋售何烦狗监缘。太液早分芹藻水，岭梅香里伫归鞯。
移居南陌
作者：邵维梓
朝代：明
体裁：七言律诗

野兴年来渐觉多，移居喜得近邱阿。才无补世甘为隐，诗不惊人强自哦。门巷晚烟千树柳，池塘绿水一群鹅。梁园金谷谁家富，不博吴侬击壤歌。
访僧梦塘
作者：邵维梓
朝代：明
体裁：七言律诗

十年不到梵王宫，今日重来谒远公。客鬓已增新样白，山花不减旧时红。数声啼鸟回禅寂，一榻松风悟色空。正好依依听说法，夕阳歧路又西东。
题天远堂遗额
作者：邵维棨
朝代：明
体裁：七言律诗

仰溯前型世泽长，眉山芳躅及吾乡。赋高赤壁辉莲炬，交缔青门话草堂。镇寺豪情曾赠带，买田小隐欲倾囊。夕阳天远留佳句，弈冀犹传翰墨香。
述怀
作者：邵维程
朝代：明
体裁：七言律诗

自叹年来数十秋，功名未遂不胜羞。空悲季子金先散，却恨班生笔未投。贫尽但存三寸舌，病余留得一身愁。闲中拭目床头剑，一道豪光射斗牛。
写怀示后
作者：邵维简
朝代：明
体裁：七言律诗

素守无违清吏修，微官忽促大庾游。时艰惨见河山破，策短难分社稷忧。圣主已拼身殉难，小臣宁忍骨含羞。濡毫愿借江涛洁，写出孤怀照碧流。
步秋郊叔五十自叹原韵
作者：邵维简
朝代：明
体裁：七言律诗

半百霜华未染罢，窝中安乐命应知。任从缁涅仍涵白，不羡雄飞只守雌。家乘堪垂心独惮，孝思力展叔非痴。小咸自愧虚强仕，麈尾相挥说坎离。
登司马墩
作者：邵芸
朝代：明

司马今何在，乘风豁大观。霜林千树赤，星野万家寒。古道多榛棘，青霄几羽翰。君亲恩罔极，北望泪汍澜。
春日同诸子郊行
作者：邵谊
朝代：明
体裁：古风

黟县设自秦，至今少城郭。人称小桃源，烟霞护丛薄。四山如龙蟠，蜿蜒分脉络。群居寡喧嚣，宇宙觉开廓。为问尘网人，何如在丘壑。
题野航卷
作者：邵谊
朝代：明
体裁：古风

枫叶荻花秋气清，扁舟不受波涛惊。一声棹歌日欲晚，半榻竹影风初生。幽人落落云霄志，小窗悠悠江汉情。夜阅酒醒万籁寂，似向沙头弄月明。
登劳山
作者：邵贤
朝代：明
体裁：七言律诗

坤轴危分镇巨鳌，山如剑戟战方鏖。鼓钟镗鎝东西院，丹碧参差大小劳。石柱华楼阑海出，龙岩狮石倚天高。我来无限登临兴，点染风烟信綵毫。
游补陀
作者：邵辅忠
朝代：明
体裁：七言律诗

洛伽岩海水悠悠，大士莲台自一洲。佛火三摩传不夜，钟声万里彻清秋。天澄虚白遥连壑，山净空青下满楼。剩得禅心同莽荡，那知消息问泥牛。
上祖母过太淑人寿
作者：邵迎恩
朝代：明
体裁：七言律诗

南极光临夜未央，弹丝吹竹奉瑶觞。露垂仙境桃应熟，雾湿寒霜梅正香。八表同风开寿域，五云异彩映高堂。明年竹马儿童看，萱草春深岁月长。
新秋夜雨
作者：邵迎恩
朝代：明
体裁：七言绝句

凉雨萧萧入夜深，疏风吹透动秋砧。长安人寄宾鸿信，清泪寒灯织妇心。
次韵美人飞蝶图
作者：邵迎恩
朝代：明
体裁：七言绝句

窈窕佳人立晚凉，微风轻拂素罗裳。蝶心也识关雎意，不与杨花一样忙。
端阳，父亲考试未回
作者：邵迎恩
朝代：明
体裁：七言绝句

节物惊心动远思，熏风又见浴兰时。端阳懒对菖蒲酒，父久西巡念在兹。
谭节妇
作者：邵迎恩
朝代：明
体裁：七言律诗

元兵众起满禾川，独秉纲常孔庙前。血渍尚能留赤甓，心贞端不愧黄泉。一家被寇唯存己，万古流芳只听天。祠下清名真不朽，郡侯有石为磨镌。
重九用杜工部韵
作者：邵迎恩
朝代：明
体裁：七言律诗

重阳对酒懒持杯，百岁能消几许催。忙里轻将时节过，愁中深负菊花开。登高独我题诗句，门外何人送酒来。自愧罗裙守香阁，空羡闾山顶上台。
登恒山
作者：邵邽
朝代：明
体裁：七言律诗

祀典千年出秩宗，英英岳气默相通。元冥独握堪舆令，朔易曾收橐籥功。峦嶂层层青入汉，松杉郁郁翠摩风。东方泰岱西方华，万古威灵与并雄。
京口官渡别华双湖
作者：邵铎
朝代：明
体裁：七言绝句

我向江边江水横，君来江上水全平。不知我去君归后，月色回潮几夜明。
别王孚斋清节谷
作者：邵铎
朝代：明
体裁：七言绝句

盘谷筼筜尚属君，传家清节旧来闻。看花出谷送人去，独自归来扫白云。
送季弟伯济北上
作者：邵铎
朝代：明
体裁：七言绝句

季子征鞍入五云，不堪挥泪对斜曛。遥知此去关河道，极目秋空数雁群。
云洞·其一
作者：邵锐
朝代：明
体裁：五言绝句

岩洞倚天侧，下与海气通。坐久诗骨寒，白云生洞中。
云洞·其二
作者：邵锐
朝代：明
体裁：五言绝句

凿石引飞泉，空山响寒玉。心赏独谁真，时来倚修竹。
秋风台
作者：邵锡
朝代：明
体裁：五言绝句

易水北风寒，荆卿去不还。千秋宝剑气，犹在碧云间。
过拜将台怀古
作者：邵陛
朝代：明
体裁：七言律诗

千载遗踪表故台，残云缥缈夕阳开。三川佳丽兴王地，百战勋名大将才。此日江山空草木，当年壁垒半蒿莱。登临不尽英雄恨，风急寒沙过雁哀。
叔氏春怀先生以诗规予好奕即和韵
作者：邵隆学
朝代：明
体裁：七言绝句

老去尚能知局面，一盘敲尽月华新。旁人莫坐观成败，意趣从容即是春。
浮生
作者：邵隆学
朝代：明
体裁：五言律诗

浮生空碌碌，待问几时休。未豁双青眼，先赢一白头。无心期献策，何处学垂钩。且自寻诗句，豪吟直至秋。
上周都宪
作者：邵隆浚
朝代：明
体裁：七言律诗

夙持风纪百僚清，共说条侯在汉京。殊宠十年三仗节，清流双阙早知名。司衡南国多桃李，分陕东人重甲兵。圣主中兴勤梦卜，会开麟阁待名卿。
塘阳夜泊
作者：邵隆浚
朝代：明
体裁：七言绝句

沙子湖边水不流，渔灯点点下湾头。烟波亦是无情物，莫趁潮平夜放舟。
桃园
作者：邵隆浚
朝代：明
体裁：七言绝句

兰陵城东花满津，推蓬忽见倚楼人。颦眉似有伤春意，影入垂杨看不真。
王东溪
作者：邵隆浚
朝代：明
体裁：七言律诗

绿树重阴覆辋川，野人幽筑对清潺。但教花鸟常无恙，未信蓬瀛别有天。瀹茗夜分阳羡月，种柑朝访洞庭船。年来亦有林泉兴，莫讶浮名不尽捐。
兰
作者：邵隆濩
朝代：明
体裁：五言绝句

深谷幽兰发，清芬久袭人。为言纫作佩，敢自伍荆榛。
爱岩兄招饮
作者：邵隆濩
朝代：明
体裁：五言律诗

白发五兄弟，青年两侄儿。喜开春夜宴，正惬小斋居。曲啭清如吹，觞传疾似飞。醉归天正雪，不觉湿重衣。
秋夜
作者：邵隆濩
朝代：明
体裁：七言绝句

拂袂西风阵阵清，碧天如洗晚凉生。流萤堕地疑星陨，何处楼台几笛声。
访周草窗
作者：邵隆濩
朝代：明
体裁：七言绝句

秋风拂拂黍花香，此日来登茂叔堂。树底一尊忘日夕，明朝分袂两茫茫。
包山访陆纂甫
作者：邹之翰
朝代：明
体裁：七言律诗

竹石阴森带浅沙，考槃飞涧小桥斜。如簧窗外窥人鸟，弄影庭前送客花。销夏有湾堪钓水，采香无径可移家。知君更得岩栖胜，屋里青山屋后茶。
春莫泊吴山
作者：邹之翰
朝代：明
体裁：七言绝句

扁舟泊处有渔矶，为惜春光历翠微。花片乱飞飞不去，从风复上酒人衣。
晚坐
作者：邹之翰
朝代：明
体裁：五言律诗

村墟带落日，远见前林山。登木鸡已下，打鱼人未还。疏烟横水际，凉吹出篱间。孤坐看新月，清光遍竹关。
虎丘访王百谷不遇
作者：邹之翰
朝代：明
体裁：五言律诗

有约扣松关，新诗与共删。开残荒菊市，踏遍柳花湾。石上人无迹，沙边鹤未还。往来何所见，明月在空山。
凤台曲
作者：邹亮
朝代：明

月明露湿宫花影，梦断瑶台桂香冷。阑干缥缈碧云齐，银潢欲堕星斗低。紫篁吹残彩霞坠，翩然同上青鸾背。青鸾背稳仙骨轻，玉妃笑倚珠宫迎。铜凫漏尽秦楼曙，琼管遗声落何处？
又效温飞卿
作者：邹亮
朝代：明

宓妃肌肤莹冰雪，体素含香夐清绝。骊宫夜寒愁不眠，微步沧洲拾明月。月光如练波茫茫，仙魂不归愁断肠。湘娥含颦老龙泣，鲛人洒泪铜槃湿。瑟瑟江风吹梦醒，翠袖笼寒袜罗冷。白露无声满瑶草，烟水迢迢镜光晓。
古意
作者：邹亮
朝代：明

妾如江边花，君如江上水。花落随水流，东风吹不起。
杂怨
作者：邹亮
朝代：明

漾舟采芙蓉，回桡过莲浦。与君剖莲房，试看谁心苦。
梧桐仕女图为钱孟实题
作者：邹亮
朝代：明

兰膏腻滑金钗溜，绣带斜分亸香袖。锁窗睡起思娇慵，练裙六幅湘波皱。月转虚檐风满林，碧云迢递银河深。香尘不到袜罗冷，下阶踏碎梧桐阴。梧桐老去孙枝长，枝上凤凰栖两两。凭谁巧斫琴瑟成，谐奏宫商协幽响。萧郎不归春意阑，梦绕梨云花作团。银塘露冷芙蓉老，锦鸳怨入秋风寒。楚云湘水鳞鸿杳，两点春山愁不扫。低徊顾影悄无言，明朝只恐朱颜老。
水仙花效李长吉
作者：邹亮
朝代：明

冯夷镂水驻花魄，奇芬染肌沁仙骨。天风吹梦落瑶台，家住江南水云窟。弄珠拾草潇湘渚，带月迷烟愁不语。小龙潜开水晶殿，玉杯凉露承华宴。青鸟衔书来阆苑，笑指蓬莱水清浅。
湘中弦
作者：邹亮
朝代：明

缈缈烟波带白蘋，露寒风细月如银。沙棠舟上愁回首，只听猿声不见人。
长信宫
作者：邹亮
朝代：明

妙舞方承宠，愁怀独感伤。金舆门外度，纨扇箧中藏。别殿闲秋月，空阶粲晓霜。凉飙太情薄，浑不到昭阳。
长门怨
作者：邹亮
朝代：明

宠极爱怜初，憎生妒忌余。隔花闻凤吹，卷幔望鸾舆。夜月闲金屋，秋尘暗绮疏。悲愁谁解赋，惟有马相如。
满江红·吊太史杨升庵
作者：邹元亮
朝代：明
体裁：词

远戍遐荒，参天气、盈盈弗歇。睹蛮人、永颂声名，南阳比烈。草赋曾留边上曲。征衣常带川中月。过山溪、读罢采兰篇，伤情切。君恩报，臣心雪。官易去，才难灭。凛千秋梗概，纲常无缺。啼鸟时闻李白语，落霞犹染苌弘血。当年从谏有几人，文何阙。
丁酉元旦口占
作者：邹元标
朝代：明

春色光芒映太玄，梅花吾意共相传。年来心事浑如水，也共儿童逐世缘。
上清宫
作者：邹元标
朝代：明
体裁：七言绝句

龙虎山上云冉冉，三清阶下水溶溶。分明说是桃源洞，流出桃花几片红。
与汝光太史联舟投赠
作者：邹元标
朝代：明

青云附骥年，形影共相怜。世态烟云变，交情金石坚。忧时频击楫，吊古更谭天。应律春长在，吾家事可传。
东林寺
作者：邹元标
朝代：明
体裁：五言律诗

皓月东林寺，来过恰二更。碧天澄霁色，凉夜捲涛声。虚谷攒松桧，芳洲剩杜蘅。秋风吹拄杖，拟续北山盟。
中秋夜宿玄潭江上
作者：邹元标
朝代：明
体裁：五言排律

三五良宵好，澄江一水平。月华欺浅屿，零落点浮萍。白白兼流涌，垂垂带树横。村砧凄古渡，灯火伴孤檠。字闪冥鸿过，虫惊腐草鸣。沧浪今几夕，旷野百年情。高阁凌霄霭，危峦切大清。松声秋万壑，人拟到蓬瀛。
乙巳秋会青原有怀
作者：邹元标
朝代：明

忆昔少年来问道，恭逢名硕聚一堂。空林歌声裂金石，德音孔昭奏宫商。转眼韶光三十载，可堪耆旧半消亡。岩头只见白云飞，巍巍古道成榛荒。今年天气倍清明，虚堂秋色来萧爽。赖有济济诸年少，閒将疑义共欣赏。一木岂能支大厦，愧我无端成独往。但使耳根声不断，不嫌孤峰独拍掌。君不见老僧凿石寄岩阿，朝朝苾刍念弥陀。吾侪空负缨冠志，竟将岁月苦蹉跎。夜来检点平生事，俯仰先贤愧已多。寄语同心齐努力，莫将古洞挂薜萝。
书刘生卷
作者：邹元标
朝代：明

手开斯卷，剖晰玄微。芝兰并馥，珠玉联辉。愧我不学，启口知非。冥心冥心，尚杜德机。圣远言湮，浑浇淳漓。意真词繁，道德背驰。问子痛痒，子必自知。曰孝曰弟，归有馀师。
书刘生卷·其一
作者：邹元标
朝代：明

手开斯卷，剖晰玄微。芝兰并馥，珠玉联辉。愧我不学，启口知非。冥心冥心，尚杜德机。
书刘生卷·其二
作者：邹元标
朝代：明

圣远言湮，浑浇淳漓。意真词繁，道德背驰。问子痛痒，子必自知。曰孝曰弟，归有馀师。
书室初成
作者：邹元标
朝代：明

不禁岁月苦相侵，细雨开窗祗树林。趺坐高随山石并，投踪潜拟海云深。鱼翻萍沼传真印，莺过杨园送好音。谢客岂缘求静果，从兹欲了百年心。
予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之
作者：邹元标
朝代：明

踏破匡庐百万重，不知何处是归宗。堂开可结东林社，来听阇黎半夜钟。我向青山学懒慵，君还古寺振高踪。他年法雨诸天集，惊起潭中久卧龙。宝地久无狮子吼，野狐时复出蒿莱。回看佛骨青霄上，照彻寒山万劫灰。
予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之·其三
作者：邹元标
朝代：明

宝地久无狮子吼，野狐时复出蒿莱。回看佛骨青霄上，照彻寒山万劫灰。
予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之·其二
作者：邹元标
朝代：明
体裁：七言绝句

我向青山学懒慵，君还古寺振高踪。他年法雨诸天集，惊起潭中久卧龙。
仁文书院
作者：邹元标
朝代：明

父母生我，耳聪目明。能思能索，手持足行。至道难闻，宁虚此生。乘时勉学，敢告同盟。先立其大，在识本心。时时默识，海里寻针。把柄在手，点铁为金。有鹤在林，遗我好音。大明中天，千载一时。无参意见，无涉支离。卓彼先觉，示我良规。上帝临汝，心实严师。英贤济济，聚首一堂。商搉疑义，剖晰毫芒。凤毛麟趾，规圆矩方。日新月盛，笃实辉光。
仁文书院·其一
作者：邹元标
朝代：明

父母生我，耳聪目明。能思能索，手持足行。至道难闻，宁虚此生。乘时勉学，敢告同盟。
仁文书院·其四
作者：邹元标
朝代：明

英贤济济，聚首一堂。商搉疑义，剖晰毫芒。凤毛麟趾，规圆矩方。日新月盛，笃实辉光。
仁文书院其三
作者：邹元标
朝代：明
体裁：四言诗

大明中天，千载一时。无参意见，无涉支离。卓彼先觉，示我良规。上帝临汝，心实严师。
仁文书院其二
作者：邹元标
朝代：明
体裁：四言诗

先立其大，在识本心。时时默识，海里寻针。把柄在手，点铁为金。有鹤在林，遗我好音。
仁文席上有破瓮者
作者：邹元标
朝代：明

斯道天开万象陈，根荄枝叶总吾真。诸君欲问传心者，请听街前击瓮人。
俞定所同年赴大名道
作者：邹元标
朝代：明

久别相看慰所思，送君惟有泪临歧。黄沙莽莽无穷意，不为尊前感别离。赤水玄珠何处寻，觉来大地悉黄金。金陵紫塞迢迢道，碧海青天夜夜心。
俞定所同年赴大名道·其一
作者：邹元标
朝代：明

久别相看慰所思，送君惟有泪临歧。黄沙莽莽无穷意，不为尊前感别离。
俞定所同年赴大名道·其二
作者：邹元标
朝代：明

赤水玄珠何处寻，觉来大地悉黄金。金陵紫塞迢迢道，碧海青天夜夜心。
信斯轩偈似曾文螺
作者：邹元标
朝代：明

铿然舍瑟春风里，弄月吟归得我情。千载真传谁会得，好将一唯振家声。
偶兴
作者：邹元标
朝代：明

是处亭台有月，谁家院落无春。直下劝君荐取，东山满目嶙峋。聚众谭来即有，退后閒居说无。动分有无二见，斯人永堕迷涂。饥餐渴饮倦床，春煖夏热秋凉。若是英雄男子，平常尽可承当。峨冠博带名流，举目扬眉可羞。处处人人本分，兄兄弟弟真修。少小浸浸谭道，老来一窍难通。自诧边知半见，可怜万紫千红。嗟尔藏名隐姓，休哉忘世忘年。布履依然平地，危冠高戴青天。问我何由杜口，双眸炯炯逼人。万劫良缘难遇，千秋骨骼谁真。人怜满腹危机，彼负一生入微。病在膏肓难洗，谁哉伯玉知非。隐隐层峦鬼魅，恢恢千仞鸾凰。试看八窗洞达，始知虚室生凉。生来眉秀口横，一任手持足行。自笑田夫不异，难逢诗礼先生。百尺竿头进步，千层浪里安身。惯向虚空跳斗，翻然直脱迷津。不忮不求不怨，何思何虑何营。欲界谁人满愿，翛然与物无争。
偶兴·其一
作者：邹元标
朝代：明

是处亭台有月，谁家院落无春。直下劝君荐取，东山满目嶙峋。
偶兴·其七
作者：邹元标
朝代：明

问我何由杜口，双眸炯炯逼人。万劫良缘难遇，千秋骨骼谁真。
偶兴·其三
作者：邹元标
朝代：明

饥餐渴饮倦床，春煖夏热秋凉。若是英雄男子，平常尽可承当。
偶兴·其九
作者：邹元标
朝代：明

隐隐层峦鬼魅，恢恢千仞鸾凰。试看八窗洞达，始知虚室生凉。
偶兴·其二
作者：邹元标
朝代：明

聚众谭来即有，退后閒居说无。动分有无二见，斯人永堕迷涂。
偶兴·其五
作者：邹元标
朝代：明

少小浸浸谭道，老来一窍难通。自诧边知半见，可怜万紫千红。
偶兴·其八
作者：邹元标
朝代：明

人怜满腹危机，彼负一生入微。病在膏肓难洗，谁哉伯玉知非。
偶兴·其六
作者：邹元标
朝代：明

嗟尔藏名隐姓，休哉忘世忘年。布履依然平地，危冠高戴青天。
偶兴·其十
作者：邹元标
朝代：明

生来眉秀口横，一任手持足行。自笑田夫不异，难逢诗礼先生。
偶兴·其十一
作者：邹元标
朝代：明

百尺竿头进步，千层浪里安身。惯向虚空跳斗，翻然直脱迷津。
偶兴·其十二
作者：邹元标
朝代：明

不忮不求不怨，何思何虑何营。欲界谁人满愿，翛然与物无争。
偶兴·其四
作者：邹元标
朝代：明

峨冠博带名流，举目扬眉可羞。处处人人本分，兄兄弟弟真修。
偶占七首
作者：邹元标
朝代：明

赋性本颛蒙，崎岖一线通。万缘随分了，撒手大从容。初学苦支离，閒心自得师。纤毫皆帝力，无语付天倪。人笑我痴愚，胸藏明月珠。万方都照彻，随处得真如。圣学失其真，由人认识神。识神生死本，仇怨结交亲。生涯惟白业，心事只青山。花落云深处，牧童自往还。少日冒虚名，蹉跎百不成。无成真我学，倍觉去来轻。手种千桃树，扶疏向日红。须教时雨露，岁岁领春风。
偶占七首·其一
作者：邹元标
朝代：明

赋性本颛蒙，崎岖一线通。万缘随分了，撒手大从容。
偶占七首·其七
作者：邹元标
朝代：明

手种千桃树，扶疏向日红。须教时雨露，岁岁领春风。
偶占七首·其三
作者：邹元标
朝代：明

人笑我痴愚，胸藏明月珠。万方都照彻，随处得真如。
偶占七首·其二
作者：邹元标
朝代：明

初学苦支离，閒心自得师。纤毫皆帝力，无语付天倪。
偶占七首·其五
作者：邹元标
朝代：明

生涯惟白业，心事只青山。花落云深处，牧童自往还。
偶占七首·其六
作者：邹元标
朝代：明

少日冒虚名，蹉跎百不成。无成真我学，倍觉去来轻。
偶占七首·其四
作者：邹元标
朝代：明

圣学失其真，由人认识神。识神生死本，仇怨结交亲。
偶占与廖绍松
作者：邹元标
朝代：明

暂借禅林一夜眠，悠悠细雨到窗前。空门即在人间世，泥吐莲花色更鲜。
偶吟
作者：邹元标
朝代：明

尘埋宝镜已多年，一旦光辉彻万千。不是主人勤拂拭，淤泥那得吐青莲。当年我爱薛夫子，日日焚香可告天。复性功深濂洛秘，谁云书录是言诠。流水何曾与物争，只缘造物忌高名。閒观世态心如水，几为浮名误此生。避世无难涉世难，人情反覆几波澜。从今卷却丝纶手，不著羊裘不钓竿。
偶吟·其一
作者：邹元标
朝代：明

尘埋宝镜已多年，一旦光辉彻万千。不是主人勤拂拭，淤泥那得吐青莲。
偶吟·其三
作者：邹元标
朝代：明

流水何曾与物争，只缘造物忌高名。閒观世态心如水，几为浮名误此生。
偶吟·其二
作者：邹元标
朝代：明

当年我爱薛夫子，日日焚香可告天。复性功深濂洛秘，谁云书录是言诠。
偶吟·其四
作者：邹元标
朝代：明

避世无难涉世难，人情反覆几波澜。从今卷却丝纶手，不著羊裘不钓竿。
偶吟予独宿太平山房果清上人远顾云欲复归宗寺予再三难之渠心甚坚予熟察其愿力学力必有合也漫书三绝赠之·其一
作者：邹元标
朝代：明
体裁：七言绝句

踏破匡庐百万重，不知何处是归宗。堂开可结东林社，来听阇黎半夜钟。
偶怀简泷江同社
作者：邹元标
朝代：明

泷水泷冈天下奇，翠微深处竟谁知。我来欲傍渔翁宿，鸥鹭閒随钓艇移。
偶成
作者：邹元标
朝代：明

家徒四壁在，短鬓坐黄昏。微月临周幌，清风拂杜轩。閒来忘业障，静极见天根。俯仰乾坤里，谁人知我尊。
再游灵谷寺时邓定宇少宰孟莲渚通参杨止庵符卿同游
作者：邹元标
朝代：明

题诗曾记昔年游，一别俄看已十秋。松桧参天人境静，会心无语万缘休。寺在钟陵最僻处，千年香火志公开。无心更觅空王法，何日吟诗此再来。
再游灵谷寺时邓定宇少宰孟莲渚通参杨止庵符卿同游·其一
作者：邹元标
朝代：明

题诗曾记昔年游，一别俄看已十秋。松桧参天人境静，会心无语万缘休。
再游灵谷寺时邓定宇少宰孟莲渚通参杨止庵符卿同游·其二
作者：邹元标
朝代：明

寺在钟陵最僻处，千年香火志公开。无心更觅空王法，何日吟诗此再来。
写照口占
作者：邹元标
朝代：明

暂寄镜中影，谁知物外身。本来无色相，何处著纤尘。事业从飘泊，生涯付隐沦。千秋谁只眼，彷佛见吾真。
冬至展先母罗太安人漕坪陇有感
作者：邹元标
朝代：明

违远慈容久，新冬始一过。有身成病楚，无泪不滂沱。草木蒙茸湿，云山变幻多。重冥真隔世，心折此烟萝。矗矗云山壮，阴阴草木稠。昔年曾瑞鹤，此地见眠牛。地胜疑天意，人和岂力谋。先慈多隐德，佳气正千秋。狂愚南窜地，我母泪千行。寸草方承日，萱亲竟萎霜。断机声在耳，尊足戒垂堂。多少君花意，无言倍黯伤。
冬至展先母罗太安人漕坪陇有感·其一
作者：邹元标
朝代：明

违远慈容久，新冬始一过。有身成病楚，无泪不滂沱。草木蒙茸湿，云山变幻多。重冥真隔世，心折此烟萝。
冬至展先母罗太安人漕坪陇有感·其三
作者：邹元标
朝代：明

狂愚南窜地，我母泪千行。寸草方承日，萱亲竟萎霜。断机声在耳，尊足戒垂堂。多少君花意，无言倍黯伤。
冬至展先母罗太安人漕坪陇有感其二
作者：邹元标
朝代：明
体裁：五言律诗

矗矗云山壮，阴阴草木稠。昔年曾瑞鹤，此地见眠牛。地胜疑天意，人和岂力谋。先慈多隐德，佳气正千秋。
出都门宿大觉庵遇二僧时偕曾职方徐尚宝
作者：邹元标
朝代：明

我志在烟霞，肝肠常皎皎。言辞鹓鹭班，振衣寻窈窕。偶逢识面僧，高卧白云杪。谭宗振空谷，羽翼还二妙。我本素心人，久绝尘寰扰。不藉金篦力，一晤能百了。
出都门谩吟
作者：邹元标
朝代：明

萧萧行李去匆匆，人拟前身是晦翁。还少当年十二考，冰壶秋月此心同。平生踪迹使人疑，一片丹心祗自知。雪搅长空人语少，且携妻子共流离。自笑逢迎百不能，人间好汉亦相憎。萍踪到处曾飘泊，游宦恰如行脚僧。
出都门谩吟·其一
作者：邹元标
朝代：明

萧萧行李去匆匆，人拟前身是晦翁。还少当年十二考，冰壶秋月此心同。
出都门谩吟·其三
作者：邹元标
朝代：明

自笑逢迎百不能，人间好汉亦相憎。萍踪到处曾飘泊，游宦恰如行脚僧。
出都门谩吟·其二
作者：邹元标
朝代：明

平生踪迹使人疑，一片丹心祗自知。雪搅长空人语少，且携妻子共流离。
刘调父国子应召
作者：邹元标
朝代：明

几年龙卧稳，此日上征轺。官以横经重，名因射策饶。言辞猿鹤侣，重听凤凰韶。吾道须公等，愁闻丛桂招。
别依仁山馆
作者：邹元标
朝代：明

为厌城西地，郊墟别业开。山光临户牖，水色浸楼台。座有谭经侣，庭悬问字杯。秋深芳桂吐，带月我重来。
别友
作者：邹元标
朝代：明

迢迢觅道，与道背驰。归而求之，自有馀师。朋友切切，兄弟怡怡。大心体物，敬以自持。实有诸已，信予匪欺。
别少原余明府
作者：邹元标
朝代：明

春风澹荡送行舟，花满禾阳得胜游。阖邑桑麻沾雨露，邻封童叟起歌讴。家传安道源流远，政类中牟惠泽稠。下榻不禁明发去，壮心欲折大江头。
别无念禅师
作者：邹元标
朝代：明

廿年白下忆相逢，尔自西兮我自东。神剑元来终会合，夜看斗气贯长虹。稳把渔竿坐钓矶，嗒然不辩是和非。问予消息寻常事，且向山中饱蕨薇。半生皮骨走红尘，回首杨朱倍怆神。老去垂缰今已晚，出门有路即通津。归来兀兀坐空山，藕断丝连意未閒。夜半天风吹铁瓦，千门万户破重关。
别无念禅师·其一
作者：邹元标
朝代：明

廿年白下忆相逢，尔自西兮我自东。神剑元来终会合，夜看斗气贯长虹。
别无念禅师·其三
作者：邹元标
朝代：明

半生皮骨走红尘，回首杨朱倍怆神。老去垂缰今已晚，出门有路即通津。
别无念禅师·其二
作者：邹元标
朝代：明

稳把渔竿坐钓矶，嗒然不辩是和非。问予消息寻常事，且向山中饱蕨薇。
别无念禅师·其四
作者：邹元标
朝代：明

归来兀兀坐空山，藕断丝连意未閒。夜半天风吹铁瓦，千门万户破重关。
别曾舜徵仪部
作者：邹元标
朝代：明

结发为兄弟，恩爱永不离。羽翮既差池，几度长相思。一见一回老，悲喜不自持。所嗟津途远，问道何多歧。前驱日已暮，策足可迟迟。君处衡之南，我处湖之西。悠悠一水间，辽阔渊与泥。言笑方衎衎，征马苦长嘶。一间若未达，犹堕千劫迷。莫年戒在得，圣训岂无稽。
别曾舜徵仪部·其一
作者：邹元标
朝代：明

结发为兄弟，恩爱永不离。羽翮既差池，几度长相思。一见一回老，悲喜不自持。所嗟津途远，问道何多歧。前驱日已暮，策足可迟迟。
别曾舜徵仪部·其二
作者：邹元标
朝代：明

君处衡之南，我处湖之西。悠悠一水间，辽阔渊与泥。言笑方衎衎，征马苦长嘶。一间若未达，犹堕千劫迷。莫年戒在得，圣训岂无稽。
别朱鉴塘老师郊外口占二律
作者：邹元标
朝代：明

停车郊外寺，重会是何年。数仞宫墙峻，千秋情义偏。聆音今几席，判袂各风烟。出处真无计，回思亦怆然。三吴雄镇地，斧钺下青霄。简命先臣牧，纶音切帝尧。戈船云里集，楼阁镜中飘。筹策多公暇，坐看海气消。
别朱鉴塘老师郊外口占二律·其一
作者：邹元标
朝代：明

停车郊外寺，重会是何年。数仞宫墙峻，千秋情义偏。聆音今几席，判袂各风烟。出处真无计，回思亦怆然。
别朱鉴塘老师郊外口占二律·其二
作者：邹元标
朝代：明

三吴雄镇地，斧钺下青霄。简命先臣牧，纶音切帝尧。戈船云里集，楼阁镜中飘。筹策多公暇，坐看海气消。
别杨如石孝廉四首
作者：邹元标
朝代：明

我漱江边石，君棹渡头船。船去几千里，问君何日还。问君何日还，衷情赖汝宣。极目天边雁，频将尺素传。秋江有芙蓉，采采赠夫君。采之不盈把，聊以慰停云。聊以慰停云，伫足听芳闻。怪杀江边水，流影照离群。
别杨如石孝廉四首·其一
作者：邹元标
朝代：明

我漱江边石，君棹渡头船。船去几千里，问君何日还。
别杨如石孝廉四首·其三
作者：邹元标
朝代：明

秋江有芙蓉，采采赠夫君。采之不盈把，聊以慰停云。
别杨如石孝廉四首·其二
作者：邹元标
朝代：明

问君何日还，衷情赖汝宣。极目天边雁，频将尺素传。
别杨如石孝廉四首·其四
作者：邹元标
朝代：明

聊以慰停云，伫足听芳闻。怪杀江边水，流影照离群。
勉明卿
作者：邹元标
朝代：明

古来操行畏人知，丘壑藏踪正所宜。男儿无限平生事，炯炯良心敢自欺。
勖从子
作者：邹元标
朝代：明

勖哉诸子，无汨尔真。诜诜轮轮，难得者身。修身维何，蹈道履淳。彼佻者子，自堕沈沦。耽于酒色，比于匪人。时移运失，受此艰辛。光阴驹隙，黾勉青春。纵尔不思，当念尔亲。
参知蒙山陈先生八十
作者：邹元标
朝代：明

金玉为公资，松柏为公质。少年谒金门，端笏扶天日。未老先悬车，半榻斋金栗。道容穆以睟，洗心藏于密。忘道复忘名，世味悉荡潏。士林瞻北斗，泰山何崒嵂。望云空遥祝，畴能入公室。
友有以居间事谒者作此示之
作者：邹元标
朝代：明

四壁萧然未是贫，清斋聊寄水云身。请君试看岩前鹤，刷羽千峰有半尘。岭外桃花深几许，庭前松竹自青青。江头几遇纫兰者，也向渔翁咏独醒。
友有以居间事谒者作此示之·其一
作者：邹元标
朝代：明

四壁萧然未是贫，清斋聊寄水云身。请君试看岩前鹤，刷羽千峰有半尘。
友有以居间事谒者作此示之·其二
作者：邹元标
朝代：明

岭外桃花深几许，庭前松竹自青青。江头几遇纫兰者，也向渔翁咏独醒。
同仁书院柬诸同盟
作者：邹元标
朝代：明

同仁丽馆枕山隈，有客翩翩暮雨来。我里衣冠原不忝，此乡文物更多才。虚窗尽袅桐云色，曲槛斜通玉涧回。最是传心难寄语，春风习习到江梅。
同虞汝薇游太云寺
作者：邹元标
朝代：明

僧依水竹情偏寂，客到空庭念亦休。尔我相看无片语，心随明月大江流。
同诸友集讲太云寺
作者：邹元标
朝代：明

倦鸟投林意已閒，何期招我入云山。新硎自愧无全技，寸管敢云窥一斑。风送泉声侵佛幌，日将树色拥禅关。咏归尽有沂雩意，春在岩前指顾间。
同贺汝定偕诸宋曾二文学登韩相岭二首
作者：邹元标
朝代：明

何年韩相岭，此日共攀跻。尔我投閒意，相看路不迷。石如狮子吼，山作石头城。剩有莲花座，云深可结盟。
同贺汝定偕诸宋曾二文学登韩相岭二首·其一
作者：邹元标
朝代：明

何年韩相岭，此日共攀跻。尔我投閒意，相看路不迷。
同贺汝定偕诸宋曾二文学登韩相岭二首·其二
作者：邹元标
朝代：明

石如狮子吼，山作石头城。剩有莲花座，云深可结盟。
同邓博罗登鸡鸣山时汝德司成同登
作者：邹元标
朝代：明

鸡鸣楼阁倚层霄，我辈同登未寂寥。曾向罗浮专五岭，今从白下忆诸朝。钟山云气当窗袅，册府莺声傍柳娇。不禁乡思春烂漫，紫荆花下听鸣韶。
和周吏部海门公韵
作者：邹元标
朝代：明

记得濒行倒玉卮，春风系缆己多时。别来几度增惆怅，只向人前说项斯。文水潆回绕故城，几呼渔父盏同倾。醉来搔首忘机事，独上冈头看月明。壁间时挂不弦琴，风度泠泠万古心。我欲一弹山水调，却嫌人拟太高深。閒眠饱食只寻常，不用人间费忖量。欲向虚空弹一指，却疑傀儡此登场。纷纷异说总纵横，春到园林万木生。檐角风传天籁处，有声谁听到无声。每临秋水情偏淡，兴揽千山迹不孤。欲赠夫君难寄取，临风倍觉一言无。江门渔父老渔矶，笋蕨山中生事微。莫道小臣忘报主，春风时舞芰荷衣。
和周吏部海门公韵·其一
作者：邹元标
朝代：明

记得濒行倒玉卮，春风系缆己多时。别来几度增惆怅，只向人前说项斯。
和周吏部海门公韵·其七
作者：邹元标
朝代：明

江门渔父老渔矶，笋蕨山中生事微。莫道小臣忘报主，春风时舞芰荷衣。
和周吏部海门公韵·其三
作者：邹元标
朝代：明

壁间时挂不弦琴，风度泠泠万古心。我欲一弹山水调，却嫌人拟太高深。
和周吏部海门公韵·其二
作者：邹元标
朝代：明

文水潆回绕故城，几呼渔父盏同倾。醉来搔首忘机事，独上冈头看月明。
和周吏部海门公韵·其五
作者：邹元标
朝代：明

纷纷异说总纵横，春到园林万木生。檐角风传天籁处，有声谁听到无声。
和周吏部海门公韵·其六
作者：邹元标
朝代：明

每临秋水情偏淡，兴揽千山迹不孤。欲赠夫君难寄取，临风倍觉一言无。
和周吏部海门公韵·其四
作者：邹元标
朝代：明

閒眠饱食只寻常，不用人间费忖量。欲向虚空弹一指，却疑傀儡此登场。
复真书院睹雪蓬旧隐处
作者：邹元标
朝代：明

不见雪蓬久，今见雪蓬屋。图书留四壁，白驹贲空谷。高风人去远，遗响振林木。
夜坐
作者：邹元标
朝代：明

跏趺聊独坐，高枕忆王孙。雨滴阶前树，鸡鸣塞外村。真空怜我独，妙用向谁论。四大都零落，还馀一息存。
夜迟丁右武江上
作者：邹元标
朝代：明
体裁：五言绝句

我向岸头住，君向田家宿。掀蓬望青天，鸡犬乱茅屋。
大意亭
作者：邹元标
朝代：明

突兀群峰耸，凭栏多大意。道人何所见，心境还俱弃。
天池寺次阳明先生韵
作者：邹元标
朝代：明

嵯峨峭壁有高台，太乙谁将混沌开。见说远公曾说法，空中纷堕雨花来。问道山僧谁是主，山僧指点空中取。空中无相亦无色，龙过山头行暮雨。是处青山能作主，年来无住亦无取。琼浆一掬正泠泠，翻手为云覆手雨。趺坐凌空并鸟宿，雷声隐隐来东麓。须臾雨散银河净，月满岩头云满屋。
天池寺次阳明先生韵·其一
作者：邹元标
朝代：明

嵯峨峭壁有高台，太乙谁将混沌开。见说远公曾说法，空中纷堕雨花来。
天池寺次阳明先生韵·其三
作者：邹元标
朝代：明

是处青山能作主，年来无住亦无取。琼浆一掬正泠泠，翻手为云覆手雨。
天池寺次阳明先生韵·其二
作者：邹元标
朝代：明

问道山僧谁是主，山僧指点空中取。空中无相亦无色，龙过山头行暮雨。
天池寺次阳明先生韵·其四
作者：邹元标
朝代：明

趺坐凌空并鸟宿，雷声隐隐来东麓。须臾雨散银河净，月满岩头云满屋。
太常王塘南先生八十
作者：邹元标
朝代：明

白首盟心日，祇园独坐时。鹏抟三万里，椿寿八千期。海宇仪公望，吾邦颂鲁尼。游神本淡漠，赋性自希夷。常灌门前李，深编户外篱。春风拂客座，时雨润枯枝。东海为仙醴，庐山作寿卮。独怜多病客，无路一探奇。
太平山房
作者：邹元标
朝代：明

凿石临青嶂，开门俯碧流。生涯聊自适，世网复何求。睥睨千峰晓，藤萝万木秋。牛羊三径里，樵唱好赓酬。出郭才半里，小构两三间。禾黍平高下，牛羊任往还。穿林寻窈窕，移步弄潺湲。架上书千卷，閒居取次删。邻曲两三家，晨昏共岁华。春来烹细笋，雨后试新茶。嵎虎成朝市，林蜂散午衙。居然寂寞意，静景得无哗。一榻挂楼居，八窗映碧虚。观空腾野马，纵目数游鱼。懒慢身堪寄，登临眼独舒。门前花鸟乱，疑枉故人车。
太平山房·其一
作者：邹元标
朝代：明

凿石临青嶂，开门俯碧流。生涯聊自适，世网复何求。睥睨千峰晓，藤萝万木秋。牛羊三径里，樵唱好赓酬。
太平山房·其四
作者：邹元标
朝代：明

一榻挂楼居，八窗映碧虚。观空腾野马，纵目数游鱼。懒慢身堪寄，登临眼独舒。门前花鸟乱，疑枉故人车。
太平山房其三
作者：邹元标
朝代：明
体裁：五言律诗

邻曲两三家，晨昏共岁华。春来烹细笋，雨后试新茶。嵎虎成朝市，林蜂散午衙。居然寂寞意，静景得无哗。
太平山房其二
作者：邹元标
朝代：明
体裁：五言律诗

出郭才半里，小构两三间。禾黍平高下，牛羊任往还。穿林寻窈窕，移步弄潺湲。架上书千卷，閒居取次删。
奉简朱侍御座师
作者：邹元标
朝代：明

天王简命重南巡，绣斧遥临法象新。荒郡何缘重拜睹，菲才有赖再陶甄。一封慷慨忧民计，十载间关报主身。章贡水澌流欲尽，共言骢马早行春。圣主恩深贾谊才，风流又上豫章台。峨冠掩映云霄迥，彩笔凭陵日月开。铃响堂空疑乍至，鸟栖鹤唳喜重来。人传郡阁梅花瘦，夜夜精光烛斗台。曾持三尺驻江城，野鸟山花识姓名。白鹭应同贞节白，青螺能及使君清。暂宽郊甸埋轮意，须记邮亭卧辙情。寂寞侯芭难载酒，殷勤想见旧诸生。北望齐东眼欲穿，相传击壤独归田。河山摇动搴帷色，父老欢腾揽辔年。棣棣威仪今不减，棱棱丰骨尚依然。桃花未识朝天急，隔岸深深绾画船。
奉简朱侍御座师·其一
作者：邹元标
朝代：明

天王简命重南巡，绣斧遥临法象新。荒郡何缘重拜睹，菲才有赖再陶甄。一封慷慨忧民计，十载间关报主身。章贡水澌流欲尽，共言骢马早行春。
奉简朱侍御座师·其三
作者：邹元标
朝代：明

曾持三尺驻江城，野鸟山花识姓名。白鹭应同贞节白，青螺能及使君清。暂宽郊甸埋轮意，须记邮亭卧辙情。寂寞侯芭难载酒，殷勤想见旧诸生。
奉简朱侍御座师·其二
作者：邹元标
朝代：明

圣主恩深贾谊才，风流又上豫章台。峨冠掩映云霄迥，彩笔凭陵日月开。铃响堂空疑乍至，鸟栖鹤唳喜重来。人传郡阁梅花瘦，夜夜精光烛斗台。
奉简朱侍御座师·其四
作者：邹元标
朝代：明

北望齐东眼欲穿，相传击壤独归田。河山摇动搴帷色，父老欢腾揽辔年。棣棣威仪今不减，棱棱丰骨尚依然。桃花未识朝天急，隔岸深深绾画船。
子启旧育于南林为之赋有凤
作者：邹元标
朝代：明
体裁：四言诗

有凤有凤，栖彼枳林。谁之怀矣，遗我好音。有凤有凤，德音不己。言顾旧庐，载翔载止。
宁阳别孟我疆尚宝有怀
作者：邹元标
朝代：明

燕市论交日，空门共被时。见来何太喜，别去翻成悲。月迥云阶草，风回鸟树枝。邮亭客店晚，银烛两相思。
安节吴公之还朝也情不能已再为诗十章
作者：邹元标
朝代：明

有客扬青骢，衔命报君王。抚枕不能寐，起坐意徬徨。徬徨意何许，美人天一方。老去空山里，同心觉渐稀。江河方滔滔，世故日以非。脉脉不能语，泪落沾我衣。四海论交日，结发称弟兄。出处虽殊致，相期良匪轻。送君从此别，归卧掩柴荆。会面知何时，望君崇明德。明德旨惟微，不大声以色。纯一以不已，无为见天则。会心人已远，世儒苦支离。葛藤还自缚，苍苍以管窥。不如两忘之，日星自昭垂。寒灰应六律，万卉自春风。堪笑夸毗子，人力夺天工。玄珠得象罔，忘言意自融。莫谓人身小，巍巍可配天。廓落复廓落，匠心谁与传。庭前有奇树，莫负此因缘。百年瞬息耳，至难得者人。我心非一掬，我性岂识神。二曜昭昭在，各各自天真。勺水即深泉，我心万古心。一唯即一贯，不用苦搜寻。试看望影者，长啸振空林。少年不省事，忆昔徒奔波。金屑还翳目，知音岂在多。休心复休心，尔我勿虚过。
安节吴公之还朝也情不能已再为诗十章·其一
作者：邹元标
朝代：明

有客扬青骢，衔命报君王。抚枕不能寐，起坐意徬徨。徬徨意何许，美人天一方。
安节吴公之还朝也情不能已再为诗十章其七
作者：邹元标
朝代：明
体裁：古风

莫谓人身小，巍巍可配天。廓落复廓落，匠心谁与传。庭前有奇树，莫负此因缘。
安节吴公之还朝也情不能已再为诗十章其三
作者：邹元标
朝代：明
体裁：古风

四海论交日，结发称弟兄。出处虽殊致，相期良匪轻。送君从此别，归卧掩柴荆。
安节吴公之还朝也情不能已再为诗十章其九
作者：邹元标
朝代：明
体裁：古风

勺水即深泉，我心万古心。一唯即一贯，不用苦搜寻。试看望影者，长啸振空林。
安节吴公之还朝也情不能已再为诗十章其二
作者：邹元标
朝代：明
体裁：古风

老去空山里，同心觉渐稀。江河方滔滔，世故日以非。脉脉不能语，泪落沾我衣。
安节吴公之还朝也情不能已再为诗十章其五
作者：邹元标
朝代：明
体裁：古风

会心人已远，世儒苦支离。葛藤还自缚，苍苍以管窥。不如两忘之，日星自昭垂。
安节吴公之还朝也情不能已再为诗十章其八
作者：邹元标
朝代：明
体裁：古风

百年瞬息耳，至难得者人。我心非一掬，我性岂识神。二曜昭昭在，各各自天真。